text:
Umuryango utekanye niwo nshingiro ry’uburere bwiza
Mu ihuriro ry’imiryango ifite abana bavuye mu buzima bwo mu muhanda ryateguwe na Arkidiyosezi ya Kigali tariki ya 14/2/2020 inzego za reta ndetse n’ababyeyi hamwe n’abihayimana basanze umuryango mwiza ariwo shingiro ry’uburere bwiza.
Iri hurirro ryabereye muri St Paul aho bunguranye ibitekerezo barebera hamwe icyatuma umuryango nyarwanda utekana.
Igisonga cy’umwepisikopi wa Kigali Uwumukiza casimir yasobanuye ko umuryango waremwe n’Imana aho yahereye ku iremwa ry’Adamu na Eva agaragaza ko Imana yishimiye ko umuntu ataba wenyine ifata ikemezo cyo kurema umuryango.
Mu byiza by’umuryango yavuze n’uko abantu bafatanya bagashyira hamwe, ndetse ababakomokaho bakaba imbuto z’umugisha uva ku Mana bityo bakitabwaho n’ababyeyi babo.
Igisonga cy’umwepisikopi wa Kigali Uwumukiza casimir yagize ati“ Imana igizwe n’ubutatu butagatifu, Imana Data, Imana mwana, Imana Roho mutagatifu, ni umuryango nawo urimo ubutatu bw’umugabo, umugore ndetse n’umwana”
Niyo mpamvu Arkidiyosezi ya Kigali yateganyije icyumweru cy’umuryango kuva tariki ya 12 kugera tariki ya 16 Gashyantare mu mwaka wa 2020 muri iki cyumweru hakaba harateganyijwe ibikorwa bitandukanye byo guteza imbere umubano mwiza mu miryango.
Padiri Twizeyumuremyi Donatien umuyobozi wa Caritas Kigali yasobanuriye abitabiriye iri huriro intego yabo yo kwita ku muryango n’abawugize ibinyinyujije mu kigo cy’Abadacogora-Intwari cya Caritas ya Kigali.
Intego ya mbere ni ugukura abana mu mihanda bakabagorora bakanabigisha , bakongera bakabasubiza mu miryango yabo kuko ariho bakura uburere bwiza n’urukundo nyakuri.
Ikigo cy’Abadacogora-Intwari cya Caritas Kigali kita ku bana bo mu muhanda kuva mu mwaka wa 1984 kugeza mu mwaka wa 2019 kimaze kwakira abana bo mu muhanda ibihumbi 6217.
Aba bana iyo babakuye mu muhanda babajyana mu ishuri hakurikijwe ibyiciro barimo.
Imibare y’abana bafashijwe kurangiza amashuri mu mashuri abanza harimo abana ibihumbi 4817 muri bo harimo abahungu ibihumbi 2826 n’abakobwa 1991. Abana bahabwa ibyangombwa byose bibafasha kwiga neza.
Mu mashuri yisumbuye ni 502 harimo abahungu 339, n’abakobwa 163. Mu mashuri y’imyuga ni 898 harimo abahungu 581, n’abakobwa 317.
Abanyeshuri bafashwa kubona ibyangombwa byose, harimo amafaranga y’ishuri, imyambaro n’ibikoresho by’ishyuri, bagakurikirwa mu myigire yabo.
Iyo barangije bafashwa mu kubona ibikoresho by’ibanze bizatuma bashobora kwihangira imirimo.
Kujyana abana bo mu muhanda ku ishuri ni imwe mu nzira yo kubakuru mu buzererezi no kubafasha kuzavamo abagabo bahamye kuko byagaragaye ko baba bafite impano zitandukanye kandi ari abahanga.
Padiri avuga ko urugendo rwo kwita kuri abo bana ari urugendo rurereru kuko bitarangirira gufasha abana gusa gusubira mu buzima bwo mu miryango yabo ahubwo banafasha imiryango bakomokamo kwiteza imbere aho bayibumbira mu matsinda, bakabaha n’inkunga y’amafaranga yo gukora imishinga iciriritse ibyara inyungu.
Ibikorwa bakorera umuryango ni byinshi kuko banabakorera ubujyanama ndetse bakabakurikirana umunsi ku wundi kugirango barebe ishyirwa mu bikorwa ry’imishinga yabo ndetse n’impinduka byabazaniye mu mibereho yabo.
Padiri Twizeyumuremyi Donatien uyobora Caritas Kigali avuga ko ababyeyi bahabwa inguzanyo mu gihe cy’amezi 6 binyuze mu matsinda, bishyura buri cyumweru kereka itsinda rikora ubuhinzi niryo ryishyura rimwe mu kwezi.
Iyo bamaze kwishyura babaha andi mafaranga bagakomeza bakishyura. ubu hamaze gufashwa ababyeyi bagera muri 361 harimo abagabo 42 guhera 2017. ariko bagenda bahabwa andi ubu itsinda riri ku isonga rimaze guhabwa inshuro zigera muri 6, irikurikiyeho 5, andi ni inshuro 3. Mu mwaka wa 2017 hatanzwe inguzanyo ingana na 17.245.500frw, mu mwaka wa 2018 hatanzwe inguzanyo ingana na 22.771.800 frw.
Mu mwaka wa 2017 kugeza mu mpera za 2019, nibwo ikigo cyageze ku miryango 570 yose hamwe kibitewemo inkunga na Caritas y’Ubusuwisi ndetse n’ Ikigo cy’igihugu cy’imiyoborere (RGB).
Ati “ ibikorwa byo kwita ku bana bo mu muhanda n’igikorwa kitarangira hatabayeho ubufatanye n’inzego zitandukanye, niyo mpamvu twatumiye inzego za reta n’izumutekano kugirango turebere hamwe uko twagira umuryango utekanye”.
Padiri Twizeyumuremyio yanagaragaje ko ibibazo biri mu miryango ariyo ntandaro y’ikibazo cy’abana bo mu muhanda, aha yavuze ku ihohoterwa ribera mu ngo, avuga ubukene, ubuharike, ubwumvikane buke hagati y’abasahakanye.
Atanga umuti ko ibibazo biri mu miryango bikemutse ndetse bikagabanuka n’ikibazo cy’abana bo kumuhanda cyarangira ariko hakaba hakenewe ubufatanye bw’inzego zose.
Mu buhamya bwatanzwe n’abahoze barererwa mu kigo cy’Abadacogora-Intwari cya Caritas Kigali Kubwimana Bosco na Kamariza Christine bose bafashijwe kuva mu buzima bwo mu muhanda aba bombi baje no kuvamo umuryango ubu bafite abana 2 bashimiye ababitayeho babakura muri ubwo buzima ubu baka babayeho neza nta kibazo bafite babifashijwemo n’imyuga bize .
Bagaragaje ko nubwo Caritas Kigali yakwita kubana bo mu muhanda ariko hakenewe n’uruhare rwa bose kuko umwana nawe adashatse guhinduka ndetse n’ababyeyi ngo babigiremo uruhare ko bitashoboka .
Umunyamabanga wa Reta ushinzwe imibereho myiza y’abaturage muri Ministere y’ubutegetsi bw’igihugu Nyirarukundo Ignacienne atangaza ko hagomba kubakwa u Rwanda ruzira ubuzererezi ko byashoboka hibanzwe ku mu ryango.
Aha ni naho yabwiye ababyeyi ko batajya basimburwa mu nshingano zabo bagomba kwita ku bana babyaye kuko gutakaza inshingano kwabo nibyo bituma abana babo bajya kuba inzererezi mu muhanda.
Ati “ ndashima Caritas Kigali mu bikorwa byiza byo kwita kuri aba bana, ariko ndasaba aba babyeyi kwita ku nshingano zo kurera ndetse bakabyara abo bashoboye kurere, nkongera kubasaba guhindura imyumvire kuko sibyiza guhekwa ku mugongo w’undi muntu”.
Minisitiri yasobanuriye ababyeyi ko gufashwa nari byiza ariko batakomeza guhera mu myumvire yuko bazafashwa ubuzima bwabo bwose bagomba nabo gukora bakivana mu bukene cyane ko bafite icyo baheraho mu nkunga bahawe.
Yashimye gahunda Abadacogora-Intwari bakora yo gufasha abana kuva mu muhanda ariko igishimishije ni ukuntu bangera bakabasubiza mu miryango kubafashirizamo kuko uburere bw’ibanze n’urukundo ruhamye barubonera mu miryango.
Nyuma y’ibiganiro bahanye impano y’indabo nka kimwe mu kimenyetso cy’urukundo cyane ko iri huriro ryabaye ku munsi w’abakundana wa St Valentin.


c: text/html

text:
Umuhanzi Byiringiro Norbert Masengesho yinjiye mu muziki w’indirimbo zihimbaza Imana n’intego yo gukora umuziki ugeza ubutumwa bwiza bwa Yesu Kristo kure hashoboka.
Yinjiye mu muziki n’indirimbo yise “Gusenga” ivuga ku mbaraga zikomeye ziva mu gusenga. Ikavuga uburyo na Yesu ubwe n'ubwo yari umwana w'Imana yiyambazaga isengesho kandi iryo sengesho rikaba ribasha kugera n'aho umuntu we atabasha kugera.
Ni indirimbo ishingiye ku nkuru y’ibyamubayeho akabasha kubona uburyo gusenga byagiye bikuraho imisozi imbere ye n'umuryango we ariko kandi no mu buzima busanzwe no mu kazi akora.
Gusa ngo gusenga bijyana no kwizera ndetse no kwemera ubushake bw'Imana kabone “n'iyo budahuye n'ubwacu”.
Mu kiganiro na INYARWANDA, Norbert Byiringiro yavuze ko iyi ndirimbo ayitezeho gukora ku mitima ya benshi, bakibuka ko iyo byanze bisa naho batakibashije, gusenga byo bitagira imipaka.
Ni indirimbo yitezeho kandi ko Imana izayicishamo ibuye ryo gukandagiraho ngo abashe kubwira ubutumwa bwiza abantu benshi kurusha abo yabashakaga kubwira mu rusengero gusa cyane.
Ati “Aho bigeze abantu benshi bari kumbwira ko 'message' irimo iri kubagera ku mutima nkumva ahubwo nanjye iri kurushaho kumbera nshya no kongera imbaraga kwizera kwanjye."
Uyu muhanzi yavuze ko afite intego yo gukora umuziki ugeza ubutumwa bwiza bwa Yesu Kristo kure hashoboka, ndetse no ku bantu bo mu ngeri zose ari abakijijwe n'abadakijijwe.
Avuga ko mu myaka iri imbere yifuza kuba afite ibihangano bitandukanye atari indirimbo gusa, ahubwo afite ibiganiro by'amajwi, imivugo ndetse n'ibindi bivuga ku buzima bwa Gikristu kandi bihumuriza bikanomora imitima yihebye.
Ikirenze kuri ibi, ni igihe azabasha kugarura urubyiruko rwinshi kuri Kristo.
Norbert asanzwe afite indirimbo ya mbere yitwa “Wa musozi” yakuye ku rubuga rwa Youtube yavugaga ku byabereye i Gologota “ubwo Yesu yabambwaga n’urubyo yatsinze urupfu.”
Avuga ko uyu munsi iyo ayumvise yumva ifite ubutumwa bwiza ariko uburyo ikozemo ntabwo bunogeye amatwi ari nayo mpamvu yayikuyeho kuri ngo azayisubiremo neza kurushaho.
Byiringiro Norbert Masengesho avuka mu muryango w’abana batatu akaba umuhererezi. Uyu musore asengera muri Anglican Church of Rwanda.
Urugendo rw’umuziki we rwatangiye akiri muto muri Chorale ya Sunday School, gusa ntiyari yagasobanukiwe neza.
Yakuriye mu rugo rw’abaramyi, aho Se yabatozaga isengesho no kuririmba indirimbo zihimbaza Imana mbere y’uko bajya kuryama.
Ku myaka 15 y’amavuko nibwo yatangiye guhimba indirimbo z’itsinda ryo kuramya no guhimbaza Imana yabagamo ku ishuri ubwo yari ageze mu mwaka wa kane w’amashuri yisumbuye.
Norbert avuga ko yakuze afite inzozi nyinshi ndetse ngo kuririmba ntibyari bimurimo “rwose”.Umuhanzi Norbert Byiringiro yasohoye amashusho y'indirimbo "Gusenga" atangiza urugendo rwe mu muziki
KANDA HANO UREBE AMASHUSHO Y'INDIRIMBO "GUSENGA" YA NORBERT BYIRINGIRO

robotstxt: allowed

filter: keep


text:
Umugisha usobanuye kurebwa neza n’Imana bishatse kuvuga ngo umuntu wubaha Imana akayumvira ijisho ryayo rimureba neza, kandi uyu muntu aba afite umutekano usesuye kuko mu mugisha harimo uburinzi. Muri iyi nkuru turarebera hamwe abantu bumviye Imana bikabazanira umugisha.
Samweli aramusubiza ati “Mbese Uwiteka yishimira ibitambo byoswa n’ibindi bitambo kuruta uko yakwishimira umwumviye? Erega kumvira kuruta ibitambo, kandi kwitonda kukaruta ibinure by’amasekurume y’intama. (1Samweli 15:22)
Nugira umwete wo kumvira Uwiteka Imana yawe, n’uwo kwitondera amategeko yayo yose ngutegeka uyu munsi, Uwiteka Imana yawe izagusumbisha amahanga yose yo mu isi, kandi iyi migisha yose izakuzaho, ikugereho niwumvira Uwiteka Imana yawe. (Gutegeka kwa kabiri 28:1-2)
Nubwo kumvira Imana rimwe na rimwe bitunanira ndetse bikatugora, ariko bigira inyungu nyinshi.
Dore ingero z’abantu bumviye Imana bikabazanira umugisha:
Aburahamu Imana yaramuhamagaye iramubwira ngo va mu nzu ya so uze nkwereke igihugu nzakujyanamo. Akimara kumva iryo jwi araryumvira, kandi Imana imuhamagara yaramubwiye ngo nzaguha umugisha kandi nzogeza izina ryawe, kandi nzakugira ubwoko bukomeye ndetse nzagukomeza kandi uzaba umugisha.
Aburahamu yarumviye ahita ahaguruka aragenda, ibyo byose Imana yamuvuzeho yarabisohoje. Uyu munsi yamugize ubwoko bukomeye umuntu wese arabizi ko Abisiraheli ari ubwoko bukomeye, babikomoye kuri sekuru Aburahamu wumviye Imana.
Yozefu yumviye Imana kuko yari yaramubwiye ngo ntuzasamabane, ageze muri Egiputa kwa Potifari iryo hame yararikomeje n’ubwo nta muntu wamurebaga kandi yari umunyagano, ariko aravuga ngo ndibuka ibyo Imana yacu yadutegetse ibyo tubuzwa sinzabikora ngo ni uko ndi mu mahanga.
Kumvira Imana kwa Yozefu kwamuzaniye umugisha kandi kwamugize umugisha. Nitwumvira Imana tuzagira umugisha kandi n’abatuba hafi bazarya kuri uwo mugisha wacu. Muribuka ko abo muri Egiputa bagiriye umugisha kuri Yozefu mu gihe ahandi hari harateye inzara ariko we yari yarabagiriye inama yo guhunika ibiribwa.
Dawidi yumviye Imana akajya ayubaha aragiye intama za se Yesaya, akajya azirwanirira mugihe zitewe n’inyamaswa akumva afite urukundo rw’intama kandi akumva akunze Imana aho ari kuko yahoraga ahimbaza Imana aririmba. Imana yarebye Dawidi ibona umutima we umeze nk’uko ishaka. Imana iherako iravuga ngo Sawuli nari narimitse akansuzugura nabonye uwamusimbura ufite umutima wo kunyubaha no kunyumvira.
Umunsi umwe Imana yagendereye Samweli iramubwira ngo genda kwa Yesaya nkwereke uwo unyimikira, agezeyo Imana yimika Dawidi. Iyo twumviye Imana iratugabira nk’uko yagabiye Dawidi ubwami. Natwe nitwumvira Imana hari byinshi tuzagabana tutabirwaniye.
Muri macye dore inzira itagoye kandi itavunanye yo kubona umugisha w’Imana ni uko wakwitondera amategeko y’Uwiteka Imana yawe hanyuma ugaca mu nzira ikuyoboye. Kumvira Imana birashoboka kuko hari ababishoboye bakayumvira bakagira umugisha, nawe nuyumvira uzagira umugisha.
Ev. Claudine
[email protected]


text:
Umuhanzi, umucuranzi, akaba n’umwanditsi w’indirimbo zihimbaza Imana, Ashimwe Dominic wamenyekanye mu ndirimbo nka ‘Ashimwe’ ‘Nditabye’, ‘Umubavu’, n’izindi zitandukanye, yasangije abakunzi be n’abandi bakurkiranira bya hafi ibikorwa bye ubuzima bushaririye yanyuzemo. Yavuze uko yatotejwe azira uko yaremwe, kutabona iby’ibanze bihagije mu muryango, n’uko yarokotse impanuka ikomeye.
Ubuhamya bw’uyu muhanzi burimo ibice byinshi, ibintu bituma ubwumvise agenda y’umva ibisa n’incamacye ku gice kimwe runaka, kuko ngo akirimo kubinoza neza ku gira ngo azabutange bwose uko bwakabaye ku buryo buteguye neza.
Nk’uko tubikesha Isimbi Tv, Dominic mbere yo gutanga ubuhamya bwe yabanje kumara impungenge abakunzi, n’abakurikiranira hafi ibikorwa bye ko ataretse umurimo yahamagariwe wo kuvuga ubutumwa mu buryo bw’indirimbo nkuko benshi babikeka, ko ahubwo aba afite n’izindi nshingano zimureba mu buzima busanzwe.
Ati” Ntabwo nkora umuziki nk’akazi kambeshaho mu buzima bwa buri munsi, ngo nishyure inzu, ngure umwenda, mbone ibiryo ari uko nafashe mikorofone ( Microphone) ndirimba. Kuva kera murabizi nabifatanyaga n’akazi k’ubuzima busanzwe, ako kazi rero njya kugakora ni uko nifuzaga ko umuziki ukorwa nk’umuhamagaro gusa. Kuva kera niko byari biri”
Buriya kera impamvu mwabonaga bimeze nk’ibifite imbaraga, abahanzi bari bakeya ku buryo wisangaga ntawundi muntu uhari wo kumvwa. Uyu munsi rero Imana yatuzaniye abaririmbyi benshi, baririmba neza, bafite impano ku buryo aririmba ukumva neza uruzuye. Ariko ntabwo biba bivuze ko umuntu atarimo gukora”
Atwaye yarokotse urupfu ubwo inka yamwitambikaga mu muhanda
Ubwo baganaga ku musozo w’ikiganiro yagiranaga n’umunyamakuru Sabin, mu buryo bw’impine nibwo bibukiranyije uko Imana yabitamururiye ubwo yabarokoraga impanuka y’imodoka, dore ko ngo nyuma y’iyo myaka ishize arinabwo bari baherukanye.
Ariko kimwe buriya mu bintu binezeza rero uyu munsi, ni ukuntu twageze aho tukiga, tugakura, tukaba abantu b’abagabo babasha kwifatira ibyemezo. Bya biryo wumvaga, uyu munsi urabyigurira, ni igitangaza!, ibyo binareme umutima umuntu ubona ubuzima bumeze nk’aho upfundikanya byanga. Hari Imana ijya ihindukiza amateka, mu isegonda rimwe”
Dominic ntiyihanganira na gato, kubona umuntu umena ibiryo
“Twebwe hari ubwo twajyaga kwishuri mama akatwigisha, akatubwira ati’ muragiye, ariko niba bishoboka ko utaribugaruke Saa sita ugume ku ishuri.’ Kuko nuza, dore amasafuriya nta kintu kirimo mwihangane!, ariko ni mugoroba turarya.”
“Niba rero hari ikintu kimbabaza kuburyo umuntu ntashobora kwihanganira kutakimubwira, ni umuntu umena ibiryo!, kuko bihita bigarura filime mu maso yanjye y’uburyo twamaze imyaka myinshi twumva mu bakwiriye kurya bagahaga tutarimo, twumva mu bantu bagirirwa neza n’ubwo imyambaro yabura ariko twajya ku ishuri turi bugaruke tukarya tutarimo.
Iyo umuntu abimennye rero cyangwa kwakundi ikigali ku muhanda bahashyira imifuka irimo ibishingwe , hari igihe ubinyuraho ukareba ugasanga hafi bibiri bya gatatu ni umuceri n’ibirayi birunzemo, biriya bintu ndabibona agahinda kakanyica! “
Yaratotejwe kubera kwandikisha imoso
Ubwo umunyamakuru yamubazaga ikintu yaba yarakubitiwe , wenda anazira ubusa, Dominic yamusubije muri aya magambo ati” Ni nka bitatu, ariko ndakubwira kimwe. Kuva mvuka nandikisha imoso, babyita ( Kamoso), nandikishaga imoso, gukina umupira nabwo nakinishaga imoso. Nifuje gukina umupira ariko mpura n’umwarimu utarambereye mwiza, arambwira ati ‘ ukina neza ariko kuba ukinisha imoso, arambwira ati wapi! nta hantu wagera rwose wikwirirwa wirushya.
Haza kwiyongeraho uburyo nakubitiwe kwandikisha imoso igihe kinini. Uziko kubera gukubitirwa kwandikisha imoso nageze aho mbibara nk’ikosa ngomba kwishyiramo ko ngomba kuryihana nkarireka. Byanamviriyemo no kureka kubibwira mu rugo kuko numvaga ko nabo bari bubimpanire nk’ikosa. Ibyo byarangoye kumva ko umwarimu yangiriye neza, byari bigoye cyane. Ariko uwo mwarimu naramubabariye.”
Mu bintu byose Ashimwe Dominic abikuramo isomo, ariko isomo rikomeye yaryigiye ku ‘muntu wese utishimira ibyiza mugenzi we yagezeho’ ngo uwo bizamugora gutera imbere’. Nubwo adaheruka, gusohora indirimbo cyangwa kugaragara ku rubyiniro kenshi nkuko byahoze mbere, ntibisobanuye ko adakora umurimo w’Imana.
Mu minsi ishize yatangije televiziyo y’ivugabutumwa ikorera kuri murandasi yitwa ‘Sinai Tv’, aho uhasanga ubuhamya, n’ibindi byinshi byungura umugenzi ugana mu ijuru. Uyu muhanzi kandi anazwi mu kiganiro cyo gushima Imana, gitambuka kuri Radio ‘Isango Star’ ku cyumweru mu gitondo kitwa ‘Gosple time show’ .
Reba ubuhamya bw’umuhanzi Dominic Ashimwe
Reba indirimbo ye ’ Ashimwe’ ifatwa nk’iy’ibihe byose ku batari bake


text:
Gukoresha ifumbire y’imborera bibungabunga ibidukikije
Bamwe mu bahinzi bo mu turere dutandukanye bavuga ko gukoresha ifumbire y’imborera mu buhinzi bakora bifasha mu kubungabunga ibidukikije. Ibi babitangaje ku wa 16 ukuboza 2021 mu muhango wo guhemba abahinzi bitwaye neza kurusha abandi muri ubwo buhinzi,
Mukamurara Kajabo Théodette utuye mu karere ka Bugesera mu murenge wa Ntarama ahinga imboga, ubunyobwa, ibishyimo n’ibigori. Avuga ko ifumbire y’imborera ibungabunga ibidukikije bitewe n’ubwoko bw’ibyatsi biyigize.
Yagize ati ’’Ni ibyatsi bitandukanye bidashobora kwangiza udukoko kuko natwo ni ibidukikije, kandi ntibyangize ibiti bivangwa n’imyaka. Ni ibyatsi bisharirira udukoko tugiye kugwa ku gihingwa twakumva dushaririwe cyangwa tunukiwe tugahunga tukigendera. Icto gihe ntidupfa kandi n’ibihingwa ntibyangirika.”
Munyemanzi Frodouard utuye mu karere ka Musanze mu murenge wa Gataraga ahinga ibirayi, ibigori, ingano ,ibishyimbo n’ibitunguru. Avuga ko ifumbire y’imborera ifasha mu kutangiza ibidukikije.
Abitangira ubuhamya muri aya magambo: ’’Nsanga ibihingwa nahinze nkoresheje ifumbire y’imborera aribyo bifite ireme kandi tutangije ibidukikije. Buriya buhinzi rero butuma iminyorogoto idapfa, inzuki ntizipfe, abantu ntibangirika kuko natwe ubwacu abantu nitwe bidukikije bya mbere. Mu bihumanya ikirere harimo imiti yo mu nganda ariko gakondo nta kibazo itera kuko itangiza ibidukikije.”
Matabaro David utuye mu karere ka Ruhango mu murenge wa Ruhango ahinga inyanya, imyumbati n’ibindi. Avuga ko ahinga mu buryo bubungabunga urusobe rw’ibinyabuzima.
Kimwe na bagenzi be, yishimira uburyo imborera ari nziza: ’’Nkoresha ifumbire y’imborera ikomoka ku bimera, ni uburyo bubungabunga urusobe rw’ibinyabuzima mu kubungabunga ibidukikije. Ncukura icyobo ngashyiramo amafumbire y’ibyatsi agizwe n’ibyatsi, amase n’amaganga. Mpinga imboga rwatsi, inyanya, imyumbati, n’ibigori.’’
Umuhuzabikorwa w’ihuriro ry’imiryango nyarwanda iharanira kurengera ibidukikije no guhangana n’ingaruka z’imihindagurikire y’igihe, (RCCDN), Vuningoma Faustin avuga ko ifumbire y’imborera ifata neza ubutaka bugafata amazi bityo ibidukikije ntibyangirike.
Yagize ati ’’Niba tuvuga kurengera ibidukikije tukavuga guhangana n’imihindagurikire y’ibihe, tugomba kumva n’iyoyo ukoresheje ifumbire y’imborera uba ugabanyije bya byuka byangiza ikirere.”
Ubuhinzi butangiza ibidukikije bukaba bwitezweho ibihingwa by’umwimerere bitavangiye n’amafumbire, kuko ifumbire y’imborera ifata neza ubutaka mu guhangana n’ingaruka z’imihindagurikire y’ibihe ku bidukikije.


text:
Umuhanzi Dominic Nic Ashimwe umwe mu baririmba indirimbo zihimbaza Imana nawe yagaragaje ko ari umwe mu bihumbi n’ibihumbi by’ abakunzi b’umuryango w’umuhanzi  Muyombo Thomas na Niyonshuti Ange Tricia.Amagambo yakoreshejwe na Nic  yuje kwifuriza umugisha n’ibyiza uyu muryango,yakoze ku mitima  ya benshi cyane cyane uwa Ange Tricia wamushimiye mu izina ry’umuryango.
Nic yifashishije instagram yabwiye Tom na Tricia  ati”
Hari impamvu ebyiri zikomeye zituma nkunda uyu muryango (wa Tom na Tricia) mu buryo bwuzuye, zigatuma buri uko mbabonye nezezwa n’ibyiza bagezeho n’intambwe nziza bateye.
Mu by’ukuri ntabwo nziranye nabo, ariko iyi si yo mpamvu yankumira kubifuriza ibyiza numva bindi ku mutima. Bavandimwe @tomclose & @tricia_tclosendabifuriza gukomeza kurindwa n’Imana, urukundo rwanyu rukomere rwongere rukomere rwose. Umuyaga w’amahirwe ujye uhora uhuha werekeza aho muri.
Imana ibarinde ikintu cyose cyazana igihu cy’umwijima mu nzira mucamo, icyo ibiganza byanyu bikozeho kijye kibahindukira umugisha w’umwimerere, ubifurije ibyiza wese nawe bijye bimurandarandaho ibihe n’ibihe!”
https://www.instagram.com/p/BLvlubpli8n/?taken-by=dominic_nic_ashimwe&hl=en
Aya magambo amaze gukora ku mutima wa Tricia nawe yafashe umwanzuro wo gushimira atitangiriye maze agira ati”
Si kenshi Umuntu abona abamwifuriza ibyiza batanamuzi cg Abamubwira ko bamukunda
Dominic :Jyewe n’ Umuryango wanjye Turagushimiye kdi Twakiriye Imigisha yose Utwifurije.
Imana Ishoborabyose nawe Iguhe Ibyiza Nkuko ubyifuriza Abandi.
Famille TOM”


text:
Mu kiganiro cya Pax Press ku budehe bamwe mu baturage bo mu Karere ka Ngoma mu Murenge wa Rurenge, bavuga ko bishimiye uko gushyira abaturage mu byiciro bishya by’ubudehe byateguwe aho ingaragu cyangwa abakobwa babyariye iwabo bemerewe kujya mu ikiciro cy’ababyeyi mu gihe bagisangirira ku nkono imwe.
Ubwo igikorwa cyo gushyira abaturage mu byiciro by’ubudehe cyakorwaga ababyeyi bamwe bagaragaje ibyifuzo by’uko abana babo bujuje imyaka y’ubukure cyangwa abakobwa babyariye iwabo bahabwa ibyiciro byabo ndetse na bamwe mu bana nabo bakabyifuza ariko ibi biza kubamo imbogamizi kuko amabwiriza y’ibyiciro by’ubudehe avuga ko mu gihe ingaragu cyangwa abakobwa babyariye iwabo bagisangirira n’ababyeyi babo ku nkono imwe bagomba kubarizwa mu cyiciro kimwe n’ababyeyi babo.
Uyu ni Uwimana wo mu Murenge wa Rurenge mu Kagari ka Rugese ni umukobwa wabyariye iwabo we ashima amabwiriza yashyizweho yo gushyira abaturage mu byiciro by’ubudehe harimo ko mu gihe abakobwa babyariye iwabo cyangwa ingaragu bagisangirira ku nkono imwe n’ababyeyi babo bemerewe kuba mu cyiciro kimwe cy’ubudehe ari byiza kuri we.
Yagize ati.” Batangaza ko ibyiciro by’ubudehe bigeye kuvugururwa hari ababyeyi benshi bari bafite gahunda yo kuzikuzaho abana babo bujuje imyaka y’ubukure cyangwa abakobwa babyariye iwabo kugira ngo bazajye mu kiciro cyo kubafasha. Urugero nihereyeho kuko nabyariye iwacu mama yari yarambwiye ko azankuzaho ngafata ikiciro cyanjye urumva ko iyo hatabamo ko mu gihe ababyeyi bagisangirira n’abana babo ku nkono imwe bashyirwa mu kiciro kimwe cy’ubudehe yari kunkuzaho kandi ntabushobozi mfite bwo kwitunga urumva ko nari guhura n’ibibazo.”
Nkurunziza Pacifique wo mu Murenge wa Rurenge mu Kagari ka Rwikubo afite imyaka 21 aracyari ingaragu, iba iwabo avuga ko kuba gisangirira ku nkono imwe n’ababyeyi be bitababera ikibazo ngo bifuze ko ahava kugira ngo agire ikiciro cye.
Yagie ati.” Ababyeyi banjye bamaze ku menya ko Umusore wujuje imyka y’ubukure ariko akaba agisangirira ku nkono imwe n’ababyeyi be bashatse ko najya kwibana kugira ngo nzafate ikiciro cyanjye. Byari kumbera ihurizo rikomeye iyo amabwiriza aza avuga ko ingaragu yujuje imyaka y’ubukure agomba kujya mu kiciro cye kuko ntarabona akazi,ababyeyi bagifite iyo myumvire batwihanganire kuko natwe nitubona akazi tuzabasha nk’uko natwe badufashije tugakura.”
Gatsinzi Justin umuyobozi ushinzwe gahunda yo gufasha abatishoboye mu Kigo cy’Igihugu gishinzwe ibikorwa by’iterambere mu nzego zibanze LODA avuga ko ku muntu w’ingaragu, cyangwa abakobwa babyariye iwabo hari amabwiriza agaragaza ikiciro babarizwamo.
Yagize ati.” Nk’uko byasobanuwe,ku muntu w’ingaragu utakiri mu rugo ntabwo aba akiri mu cyiciro cy’ababyeyi, ahubwo abarirwa aho ari.kereka abantu bahuriye ku nkono imwe cyangwa abanyeshuli bicumbikiye bakiri kwiga nko muri za Kaminuza abo babarurwa mu kiciro cy’ababyeyi babo.”
Abakobwa babyariye iwabo nabo batekerejweho
Gatsinzi akomeza avuga ko n’ikibazo cy’abakobwa babyariye iwabo nacyo cyabonewe igisubizo aho nabo bemerewe kubarurwa ku kiciro cy’ababyeyi mu gihe bagisangirira ku nkono imwe.
Yunzemo agira ati.”Iki kibazo twakiganiye hocyane turareba ngo ese yaba kumukura kubabyeyi cyangwa ku mugumishamo icyaba kiza ni ikihe cyangwa ikibi ni ikihe.twasanze abana babyariye iwabo hari aho usanga imiryango yarabakuyeho amaboko,bakumva ko hari inenge bagize barahohotewe, twanze rero gutiza ababyeyi umurindi aho twabonaga bari gukuraho amaboko bariya bana kuko ubuzima bwabo budashingiye ku kubona mituweli gusa dushyiraho ko mu gihe bagisangirira ku nkono imwe n’ababyeyi babo babarizwa mu kiciro kimwe cy’ubudehe.”
Mbere y’uko ibyiciro bivugururwa byari 4 ariko bibarwa mu mibare naho ibishya bikaba bizaba 5 kandi bikabarwa mu nyuguti uhereye kuri A, B, C, D, E.


text:
Hari abashakashatsi bagaragaje ko ingano n’imiterere y’amabere y’abagore bishobora gukurura abagabo mu buryo budasanzwe.
Ibyo ubushakashatsi bwagaragaje bwavuze ko hari ibyo abagabo bishimira ku ngano n’imiterere y’amabere y’abagore mu mico ine itandukanye.”
Aba bashakashatsi baturutse muri Kaminuza ya Charles mu Mujyi wa Prague wo muri Repubulika ya Tchèque, begereye abagabo bagera kuri 267 bo mu bihugu bine bitandukanye birimo Brésil, Cameroun, Namibia na Repubulika ya Tchèque maze bakajya bababaza ibibazo ari nako bijyana no kubereka amafoto, maze abo bagabo bagenda bagaragaza amahitamo yabo.
Hagiye hatangwa ibisubizo bitandukanye bitewe na buri mugabo, icyakora byagaragaye ko buri ngano na buri miterere y’amabere; bigiye bifite abagabo runaka babyishimira aho harimo abavuga ko amabere manini cyane buri gihe atari yo abashamadura cyane cyane iyo bikije intekerezo zabo ku muntu bifuza kuzabyarana abana.
Ikindi cyakomojweho muri ubu bushakashatsi, ni ukuntu abafite amabere agikomeye bakundwa n’abagabo cyane bitewe n’uko bijyana no kuba abo bagore baba bakiri ku gipimo cyo hejuru mu bijyanye n’uburumbuke, aha hakagaragazwa ko uko amabere y’umugore agenda yoroha agwa, bijyana no kugabanuka kw’igipimo mu by’uburumbuke.


text:
Mu gihembwe icya gatatu cyo gutwita, ababyeyi benshi babyimba ibirenge bitewe n’amatembabuzi aba yabaye menshi mu mubiri akabuza amaraso gutembera neza bityo ibirenge bikabyimba. Muri icyo gihembwe, bitatu bya kane by’abagore batwite babyimba ibirenge.
Ese kubyimba ibirenge mu gihe cyo gutwita biterwa n’iki?
Iyo umubyeyi utwite ageze mu gihembwe cya gatatu ni ukuvuga guhera ku mezi atandatu kugeza ku icyenda, habaho irekurwa ry’imisemburo myinshi ituma umutsi utwara amaraso ukomera.uyu umutsi urakomera ugatangira amaraso yatemberaga ava hasi (ku birenge) ajya mu bice by’aho umwana akurira.
Uko umwana agenda akura cyangwa se ingano ye yiyongera niko wa mutsi urushaho gukomera cyane ugatangira amaraso ntabashe kuzamuka neza, n’ubwo twavuze ko kubyimba ibirenge biterwa n’amatembabuzi menshi mu mubiri ayo matembabuzi siyo atunga umwana kuko yo nta kamaro aba amufitiye. niyo mpamvu umubyeyi utwite agomba kunywa amazi menshi kugirango umubiri ubashe gukora liquide amoniotique ibasha kugaburira umwana.
Kubyimba amaguru bikunda kwiyongera mu masaha y’umugoroba no mu minsi y’impeshyi ariko nyuma yo kubyara ibi byose birabura bityo umubyeyi agasubira uko yahoze mbere.
Ese ni gute warwanya kubyimba ibirenge mu gihe cyo gutwita?
Kubyimba ibirenge ni ibisanzwe ku babyeyi batwite. Mu gihe bibaye ni byiza
kwifashisha uburyo bukurikira:
Kuryamira urubavu rw’ibumoso:kuryamira urubavu rw’ibumoso ni byiza ku mubyeyi utwite kuko bituma amaraso atembera neza mu mubiri kuko iyo utariryamiye amaraso agenda ku muvuduko mwinshi bigatuma ibirenge ibyimba.
Kwirinda kwambara imyenda cyangwa amasogisi agufashe cyane:Si byiza kwambara amasogisi, bas, cyangwa se ikintu gikweduka kuko bizitira gutembera kw’amaraso mu mubiri cyane cyane ku birenge.
kunywa amazi menshi:mu gihe cyo gutwita, ni ingenzi kunywa amazi ahagije nibuze nk’ibirahure 12 ku munsi bifite mililitilo 250 kuko amazi akura imyanda mu mubiri, akarinda constipation ndetse arinda inzira z’inkari ntizifatwe na infection. Ikindi amazi avura umunaniro.
Kurya umunyu muke:Muganga ashobora kuba yaragutegetse umunyu kuko nawo ni ingenzi mu mubiri, ariko mu gihe ubona utangiye kubyimba ibirenge ni byiza kuwugabanya kimwe n’ibindi biribwa bikungahaye ku munyu ngugu wa sodiyumu.
Gushyira ibirenge mu mazi:Mu gihe cy’ubushyuhe nibwo ibirenge birushaho kubyimba, ni byiza rero gushyira amazi akonje mu ibase wabishobora ugashyiramo garama ijana z’umunyu witwa Episom. Ni byiza kandi koga amazi akonje mu gihe cy’ubushyuhe.
Gusegura amaguru:Mu gihe wicaye ni biza gushyira amaguru nko ku gatebe cyangwa ikindi kintu gituma adahagase hasi bituma kubyimba bitiyongera, mu gihe uryamye ni byiza gusegura amguru yawe bituma amaraso atembera neza.
Source: wwwwikihow.com
www.karlandmax.com


text:
Isomo ryo mu gitabo cy’umuhanuzi Ezekiyeli 9, 1-7; 10, 18-22
Nuko numva ijwi riranguruye rigira riti «Mube hafi, mwe mushinzwe guhana umugi, buri wese afate mu kiganza intwaro yo kurimbura.» Hanyuma nbona abantu batandatu, batambuka baturutse mu irembo ryo hejuru ryerekera mu majyaruguru, buri muntu yitwaje intwaro yo kwica. Hagati yabo hari umuntu wambaye umwenda w’ihariri, akagira no ku mukandara we igikoresho cyo kwandikisha, cyari kigenewe umwanditsi. Nuko barinjira, maze bahagarara imbere y’urutambiro rw’umuringa. Ikuzo ry’Imana ya Israheli riva ku mukerubimu ryari ririho rigana ku muryango w’Ingoro, rihamagara wa muntu wambaye umwenda w’ihariri akagira no ku mukandara igikoresho cyo kwandikisha ; maze Uhoraho aramubwira ati «Nyura mu mugi, rwagati muri Yeruzalemu maze ushyire ikimenyetso ku gahanga k’abantu bariho baganya, bakaba barizwa n’ayo mahano yose ariho ayikorerwamo.» Nuko abwira abandi bantu ati «Nimukurikire uwo muntu, namwe munyure mu mugi kandi mwice. Ntimugire n’umwe murebana impuhwe cyangwa ngo mumubabarire ; baba abasaza, abasore n’amasugi, abana n’abagore, mwice kandi mubatsembe bose. Ariko umuntu wese ufite ikimenyetso ku gahanga, uwo ntimumukoreho. Ndetse ahubwo nimutangirire ku Ngoro yanjye.» Nuko bahera ku basaza bari mu Ngoro. Hanyuma arababwira ati «Nimuhindanye Ingoro, ibikari byayo mubyuzuzemo intumbi ! Ngaho mugende.» Nuko baragenda bica abatuye umugi bose.
Ikuzo ry’Uhoraho risohoka riturutse imbere y’umuryango w’Ingoro, maze rihagarara ku bakerubimu. Nuko abakerubimu barambura amababa, bazamuka mbareba n’inziga zizamukana na bo; bahagarara ku rugi rw’irembo ry’iburasirazuba bw’Ingoro y’Uhoraho, ikuzo ry’Imana ya Israheli riri hejuru yabo. Byari bimeze rwose nka bya binyabuzima nigeze kubona mu nsi y’Imana ya Israheli, ubwo nari ndi ku ruzi rwa Kebari, nuko menya ko bari abakerubimu. Buri mukerubimu yari afite umutwe w’impande enye n’amababa ane, bakagira n’ibintu bimeze nk’ibiganza by’umuntu mu nsi y’amababa yabo. Imitwe yabo yasaga rwose nk’iyo nari nigeze kubona, ubwo nari ndi ku nkombe y’uruzi rwa Kebari. Nuko buri mukerubimu akagenda aboneje imbere ye.
Zaburi ya 112(113), 1-2, 3-4, 5-6
Alleluya!
Bayoboke b’Uhoraho, nimuhanike ibisingizo,
maze musingize izina ry’Uhoraho!
Izina ry’Uhoraho nirisingizwe,
ubu ngubu n’iteka ryose!
Kuva igihe izuba rirashe kugeza ubwo rirenga,
nihasingizwe izina ry’Uhoraho!
Uhoraho asumba kure amahanga yose,
n’ikuzo rye rigasumba ijuru.
Ni nde wamera nk’Uhoraho Imana yacu,
we utetse ijabiro hejuru iyo gihera.


text:
Bernard Kouchner, ngo aho yari ari mu gice cyari cyarafashwe n’Inkotanyi (1994), yabonye abapadiri bica !
Umufaransa Bernard Kouchner arahamya ko yiboneye Abapadiri bica Abatutsi! Umuntu ubwo akaba yahita akeka ko abo bapadiri b’abicanyi bari Abahutu. Ikibazo nibaza ni iki: ko abahutu b’abicanyi nta we ubacira akari urutega, Bernard Kouchner yaba atinyira iki kuvuga amazina yabo ngo bahanwe? Tumaze kubitekerezaho neza twasanze koko Bernard hari abo ashobora kuba yarabonye bica….ariko ntibari Abahutu!
Twese tuzi uko bikunze kugora abanyamahanga gutandukanya Umuhutu n’Umututsi. Kouchner nawe agomba kuba yarabonye abapadiri b’Abatutsi bica Abahutu; akagirango ni Abapadiri b’Abahutu bari kwica Abatutsi, kuko mu bwenge bwe, yumvishijwe ko Umuhutu wenyine ari we ushobora kwica!
Bwana Kouchner, abo bapadiri uvuga bagomba kuba ari babandi batahutse barwana mu ngabo za FPR-Inkotanyi. Abo bapadiri uvuga bagomba kuba ari babandi bajyaga kwitoza muri Uganda no ku Mulindi, bavayo bagashinga burigade za FPR mu Rwanda hose. Abo bapadiri uvuga bagomba kuba ari babandi basahuraga umutungo w’ibigo na paruwasi bari bashinzwe wose, bakawoherereza FPR. Hari ubwo banyuzagamo bakabyigamba, ubundi Radiyo Muhabura ikabashima mu biganiro byayo, isi yose yumva.
Abo bapadiri uvuga bagomba kuba ari babandi Valens Kajeguhwa avuga mu gitabo cye, ba bandi yari yaragize ibikoresho bye n’ibya FPR abifashijwemo na Nyakwigendera padiri Augustin Ntagara. Bari mu Rwanda hose, usibye muri Cyangugu.
Abo bapadiri uvuga bagomba kuba ari nka wa wundi F. R w’i Kibungo wari ubitse intwaro n’amasasu bya FPR. Yarabifatanywe, arabisinyira. N’ubu aracyariho, ndetse yaranakomeye.
Abo bapadiri uvuga bagomba ari nka babandi 2 F.M na J.G bamaze abantu i Save, umwe akaza kuvumwa na se wamwibyariye. Bavuye mu bupadiri bombi ; ariko ubu baraganje mu Rwanda.
Abo bapadiri uvuga bagomba kuba ari nka wawundi wagize uruhare rukomeye cyane mu rupfu rw’umugabo witwa Yohani Petero Sindayiheba i Cyangugu.
Abo bapadiri uvuga bagomba kuba ari nka babandi B.E na A. R bari i Kibeho le 22/4/1995 ubwo jenerali Fred Ibingira yahiciraga abantu b’inzirakarengane batagira ingano. Umwe muri abo bapadiri yari yavuye i Kigali, undi yari yavuye i Kabgayi.
Abo bapadiri uvuga bagomba kuba ari nka wawundi witwa I.K wajyanye n’umugabo witwa René, bagahubuza umwana w’umusore iwabo mu rugo, ku Kibirezi hafi ya Mushaka bakamujyana. Hari mu w’199…, na n’ubu uwo musore yaburiwe irengero. Nta gushidikanya, baramwishe.
Abo bapadiri uvuga bagomba kuba ari nka padiri M. wahamagaye kuri telefone umubikira witwa mama V., amubaza amakuru ye. Mama V. yaramusubije ngo “noneho si umubikira banyoherereje ngo tubane, ahubwo ni ingagi yujuje ibyangombwa”. Padiri M. yaramubwiye ngo “nyoherereza iyo ngagi, nanjye nirebere”. Mama M. yahereyeko afata ikintu cy’igikombe, agihambira mu bikaratasi, agiha iyo ngagi, ayitegera bisi, ngo igishyire Padiri M. Rwari urugendo rw’amasaha 2 yose, kugenda gusa. Ingagi igeze kwa padiri M, yayeretse aho yicara ; imuhereje igikombe, yanga kucyakira avuga ngo ntabwo akigikeneye, ngo nigisubizeyo!Iyo ngagi iracyariho, n’ubwo ibayeho uko umwanzi ashaka.
Abo bapadiri uvuga bagomba ari nka babadi Cl. R na nyirarume D.R . Hari mu gihe cyo kwibuka no kunama i Masaka ya Kigali. Baguhamagarira umusirikari wari aho, bamwereka umuntu akubita ngo ni umujenosideri. Bahagarikiye iryo kubitwa kugeza umuntu avuyemo umwuka. Bwana Kouchner, abapadiri wabonye ntibagomba kuba ari nk’abo?
Bernard Kouchner yabonye abapadiri bica Abatutsi, ariko turibaza impamvu adashaka kuvuga amazina yabo ngo bahanwe!
Bwana Kouchner, ahari wabonye Musenyeri Agustini Misago ahaguruka ku Gikongoro, ajya gufata abana 8 i Kibeho, ajya kuberaka abakozi bo mu bitaro byo ku Kigeme avuga ngo “ngiye kubica”, aragenda, abatsinda hagati ya Kigeme na Gikongoro! Igitangaza ariko ni uko umwe muri bo yaje kugaragara mu rubanza rwa Musenyeri Misago, akamutangira ubuhamya avuga ati “nimureke uwo musenyeri, iyo tutamugira, tuba twarashize.Turiho rero kandi turi bazima”. Ni ibyo wabonye?
Ahari wabonye Padiri Yozefu Ndagijimana wari mu Byimana akiza Abatutsi benshi, na n’ubu bakaba babihamya bose ; ariko akaba agifunze kuva mu w’1995.
Ahari wabonye padiri Denis Sekamana ajya kuri bariyeri imbere ya ICA, bariyeri itaraguyeho umuntu n’umwe, agirango ayobye uburari, Interahamwe zitabona Abatutsi yari yahishe muri ICA. N’ubu ari mu munyururu, ubanza azagwamo. Ni ibyo washakaga kuvuga?
Padiri Amatus Mategeko w’i Cyangugu se, usibye ivuzivuzi yigiriraga nyamara ntirimubuze kugira umutima ukunda Abatutsi bakomokagamo na nyina umubyara, hari umuntu wabonye yica? Nyamara se byabujije inshuti zawe kumukatira burundu igeretseho akato k’umwihariko ?
Ahari wabonye padiri Atanasi Seromba agusha kiliziya y’i Nyange ku bantu bari bayihungiyemo! Nibyo koko yahamijwe icyaha n’urukiko. Ariko se nibura wabonye ikiganiro yagiranye n’umushoferi wari utwaye tingatinga yashenye iyo kiliziya? Bahuriye Arusha, bamaze kuramukanya, padiri Atanazi yaramubajije ati “ese shahu ko umbeshyera?” . Undi yaramushubije ati “none se mbigeze nte, ko babintegetse? Ni ubuzima nyine, ni uko bibaye”.
Bwana Kouchner, wabonye aho padiri Edouard Nturiye bita Simba abeshyerwa ngo yishe abantu ku Nyundo n’i Nyange, agafungwa, agakatirwa urwo gupfa, akaburana agatsinda, akongera agatsinda muri Gacaca yo ku Nyundo ; noneho hakaza Gacaca simusiga ikonkobotse i Kigali ikamukatira burundu n’akato rugeretse !Iyo Gacaca yari yigaruriwe n’umwe ngo mu bo yishe witwa Ezayi Murashi wishakiraga ko Kiliziya gatolika imuha indishyi ku ngufu. Koucher, wari uhari. Ubwo ibyo byose warabibonye?
Bwana Kouchner, winjiye mu majyaruguru y’Urwanda yarimo intambara unyuze muri Uganda. Uramanuka ugerana n’Inkotanyi i Kigali. Ba bapadiri bose ba diyosezi ya Byumba FPR yatikije baziraga ko bari bishe Abatutsi bangahe? Ugomba kuba warabonye na C.N wari umufaratiri wa Byumba icyo gihe. Izo nshuti zawe zaramurashe, zimusiga zibwira ko yapfuye ; ariko n’ubu aracyariho. Ko wumva se ngo wari uhibereye, uwo mufaratiri yari yishe Abatutsi bangahe? Rero hari n’umupadiri w’umututsi witwa P.M wumvise abapadiri bo muri Byumba bashize, aravuga ngo “Ese ubwo bari gukomeza kubaho, abo muri Nyundo bashize?” Mu yandi magambo, ni nko kuvuga ngo “N’inyange zirapfa, nkanswe ibikona”.
Ba basenyeri 3 (Uwa Kigali, uwa Kabgayi n’uwa Byumba) n’abandi bihaye Imana 10, ingabo za FPR zatikirije i Gakurazo le 5/6/1994 bari bishe Abatutsi bangahe? Harya ngo nibo bateguye ubwicanyi bwahitanye Abatutsi? Nuko rero Abasenyeri b’Abahutu uko bakabaye ibicucu bategura ubwicanyi maze ababuteguye aba ari bo buhitana, ntihicwa umusenyeri n’umwe w’umututsi ! Kouchner, ubwo na byo ni uko wabibonye?
Bwana Kouchner rero, reka nkureke. Ariko rero, mbere yo kuvuga ujye ubanza utekereze. Erega burya “Mpozenzi ni umwana w’umunyarwanda” kandi ngo “Burya guceceka si ubucucu, ni ugucengerwa n’ibyo uzi, ugacira mu nda ugatuza.”Ikinyarwanda kigira inshoberamahanga nyinshi, nta wakurenganya ko haba hari ibyo wabonaga ntusobanukirwe. Nubishaka, nzakoresha imibare n’amazina, nkwereke ko izo nshuti zawe z’Inkotanyi zishe inzirakarengane z’Abahutu ziruta kure inzirakarengane z’Abatutsi bishwe n’Interahamwe. Uretse ko atari ngombwa, naguha umubare n’amazina y’abihaye Imana b’Abatutsi bagize uruhare mu kwica, kwicisha, gufunga, gutoteza no kubuza uburyo bagenzi babo ndetse n’abaturage basanzwe b’Abahutu.N’ubu bigikomeza. Kiliziya Gatolika yapfushije kwinshi, kuyisonga ni ubushinyaguzi. Bernard Kouchner, uwo mukino winjiyemo urabona uzawusohokamo udatsinze ibitego byinshi mu izamu ry’inshuti zawe ?
Jean Pierre Sezibera


text:
Isomo rya 1: Abahebureyi 13,15-17.20-21
Bavandirnwe, ku bwe rero ntiduhweme guhereza Imana igitambo cy’ibisingizo, ni ukuvuga imvugo yamamaza izina ryayo. Ntimukibagirwe kugira neza no gushyira hamwe ibyo mutunze, kuko Imana ishima bene ibyo bitambo. Nimwumvire abayobozi banyu kandi mubashobokere, kuko ari bo bashinzwe roho zanyu kandi bakazazibazwa. Bityo bazashobora kubikorana ibyishimo, aho kubikora binuba, kuko ibyo nta kamaro byabagirira. Imana Nyir’amahoro, yakuye Umwami wacu Yezu mu bapfuye, Umushumba mukuru w’intama, ibigirishije amaraso y’isezerano rizahoraho iteka, Yo ubwayo ibahe gukora icyiza cyose gihuje n’ugushaka kwayo, kandi iturangirizemo ikiboneye mu maso yayo ku bwa Yezu Kristu, Nyaguharirwa ikuzo uko ibihe bisimburana iteka. Amen.
Zaburi ya 22(23), 1-2a, 2b-3, 4, 5, 6
R/Uhoraho ni we mushumba wanjye, nta cyo nzabura!
Uhoraho ni we mushumba wanjye,
nta cyo nzabura!
Andagira mu rwuri rutoshye.
Anshora ku mariba y’amazi afutse,
Maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye,
nta cyankura umutima kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
Abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
Abe ari ho nibera iminsi yose.
Ivanjili ya Mutagatifu Mariko 6, 30-34
Muri icyo gihe, intumwa zihindukiye zivuye mu butumwa bwa mbere ziteranira iruhande rwa Yezu, maze zimumenyesha ibyo zari zakoze byose n’ibyo zari zigishije byose. Nuko arazibwira ati «Nimuze ahitaruye, hadatuwe, maze muruhuke gatoya.» Koko rero abazaga n’abagendaga bari benshi, bigatuma batabona n’umwanya wo kurya. Nuko bajya mu bwato bambukira ahantu hadatuwe bagira ngo biherere. Abenshi mu bababonye bagenda barabamenya, nuko baza ku maguru baturuka mu migi yose bahirukira, ndetse barahabatanga. Yezu amaze kwambuka abona iyo mbaga nyamwinshi y’abantu, abagirira impuhwe kuko bari bameze nk’intama zitagira umushumba, atangira kubigisha byinshi.


text:
Ihohoterwa rishingiye ku gitsina, kimwe mu bihangayikishije ku bafite ubumuga
Umwana w’umukobwa ufite ubumuga bw’ingingo udashobora kuva aho ari batamuteruye ngo bamushyire mu igare utuye mu karere ka Ruhango yatewe inda afite imyaka 15 n’umugabo baturanye ufite umugore n’abana 5.
Uyu mwana w’umukobwa wabaye umubyeyi tumuhaye izina rya Mbabazi, umubyeyi umubyara abafite ari abana 3 n’umwuzukuru wabyawe na Mbabazi bakaba 4. Uyu mubyeyi ubarizwa mu cyiciro cya 2 cy’ubudehe utuye mu nzu y’icyumba kimwe n’uruganiriro abanamo n’aba bana hamwe n’inkwavu zubakiye mu ruganiriro, afite akarima kamwe kari munsi y’iyi nzu atuyemo.
Uyu mubyeyi wa Mbabazi avuga ko yazindukaga ajya gushaka igitunga aba bana, agasiga Mbabazi aryamye. Kuko ariwe wuhagiraga Mbabazi nyuma yaje kumusaba ko yajya areka umukobwa baturanye akaba ariwe umukarabya atinya ko yabona ko atwite. Abaturanyi bamubwiye ko umukobwa we ashobora kuba atwite. Uyu mubyeyi amubaza ibyo abaturanyi bamubwiye.
Mbabazi yamubwiye ko umugabo baturanye ariwe uza akamusambanya yarangiza akamubwira ko naramuka abivuze azamutera icyuma.
Mbabazi ubu afite umwana w’umukobwa w’imyaka 4. Ku bwa mahirwe uyu mugabo yagiye kurega ko bamuteza urubwa ngo yasambanije Mbabazi kuri station ya police ya Muhanga, kuko bari barumvise iki kirego hakabura ibimenyetso. Baramufunze bafata ibizamini bye niby’umwana wa Mbabazi basanga ni se. Ubu yahawe igihano cy’imyaka 20 ku bujurire kuko mbere yari yahawe igihano cyo gufungwa burundu.
Umubyeyi wa Mbabazi niwe wita ku mwana wa Mbabazi nta ndishyi yahawe.
Mbabazi ni urugero rw’ihohoterwa abafite ubumuga mu bice bitandukanye bagenda bahura naryo, ndetse hakaba hari benshi bahohoterwa bakaryumaho ntibashake ubutabera cyane ko bavuga ko bikiri ingorane mu kubona ubutabera.
Umuyobozi w’akarere ka Muhanga wungirije ushinzwe imibereho myiza y’abaturage Mukagatana Fortunée yemeza ko abafite ubumuga bakorerwa ihohoterwa rishingiye ku gitsina ari benshi nubwo nta mibare atangaza.
Simpenzwe Pascal, Umuyobozi w’Akarere ka Nyabihu wungirije ushinzwe imibereho myiza, atangaza ko bitewe nuko abafite ubumuga baba bafite intege nke bahohoterwa, abakangurira kujya begera inzego z’ubuyobozi zibegereye bagatanga ibibazo byabo, ababahohotera bagakurikiranwa.
Agira ati “turasaba abafite ubumuga gutinyuka bakajya bavuga ibibazo byabo, kuko ubuyobozi bubaha agaciro buhora bwiteguye kubakira. Gusa kuko hari ababa bafite ubumuga bafite intege nke kurusha abandi, cyane nk’abafite ubwo kutavuga cyangwa abatabona, turakangurira abaturage kubitaho bakabarinda ihohoterwa ndetse bakabafasha kubona ubutabera.”
Umuntu wese ukoreye ufite ubumuga icyaha cy’ivangura cyangwa ihohoterwa iryo ari ryo ryose, ahanishwa igihano gisumba ibindi mu biteganywa n’ingingo z’Igitabo cy’amategeko ahana n’iz’amategeko yihariye ku birebana n’icyo cyaha.


text:
Umukandara wa Hong utanga ibisubizo byinshi kugirango uhindure ibikorwa byawe byose.Ibicuruzwa byacu byongerewe ibicuruzwa byinjira hamwe na sisitemu yo kwizerwa, ihujwe no gufata neza no guhora uhindagurika kugirango ucunge udushya two gupakira.Hamwe nimikorere ya modulike ya plastike hamwe nibikoresho byabigenewe byo gukemura ibibazo biremereye byikirahure cyoroshye, cyangwa amacupa ya PET bigoye, udupaki duto, nibindi byinshi, umukandara wa Hong utanga ibisubizo bishingiye kumikorere kwisi yose.
Igihe cyo kohereza: Nzeri-13-2021


text:
Isomo rya 1: Abanyaroma 4,20-25
Bavandimwe, Abrahamu ntiyigeze acogora mu kwemera areba umubiri we washaje — yakabakabaga imyaka ijana — n’inda ya Sara yumiranye, kuko urupfu rwari rwarabatashye bombi. Ntiyabura ubwizere ngo ashidikanye isezerano ry’Imana, ahubwo akomezwa n’ukwemera maze yiragiza ikuzo ry’Imana. Yiyemeza rwose ko ishobora kuzuza icyo yasezeranye. Ni yo mpamvu ibyo byatumye agirwa intungane. Nyamara si we wenyine byandikiwe ko ukwemera kugeza ku butungane; natwe ni uko bizamera, twe twemera Uwazutse mu bapfuye, Yezu umwami wacu, watangiwe ibyaha byacu, akazukira kutugira intungane.
Indirimbo: Luka 1,69-70, 71-72, 73-75
Yatugoboreye ububasha budukiza
mu nzu ya Dawudi umugaragu we,
nk’uko abahanuzi be batagatifu
bari barabitumenyesheje kuva kera
ko azadukiza abanzi bacu,
akatugobotora mu nzara z’abatwanga bose.
Yagiriye impuhwe ababyeyi bacu,
maze yibuka isezerano rye ritagatifu,
ya ndahiro yarahiye Abrahamu umubyeyi wacu,
avuga ko namara kutugobotora mu maboko y’abanzi bacu,
azaduha kumukorera nta cyo twikanga,
turangwa n’ubuyoboke hamwe n’ubutungane,
iminsi yose y’ukubaho kwacu.
Ivanjili ya Mutagatifu Luka 12,13-21
Nuko umwe muri rubanda abwira Yezu ati «Mwigisha, mbwirira umuvandimwe wanjye tugabane umurage wacu.» Ariko we aramusubiza ati «Wa muntu we, ni nde wangize umucamanza wanyu cyangwa ngo mbagabanye ibyanyu?» Yungamo ati «Muramenye, mwirinde kugira irari ry’ibintu, kuko n’aho umuntu yatunga ibintu byinshi bite, nta bwo ari byo byamubeshaho.» Nuko abacira uyu mugani, ati «Habayeho umuntu w’umukungu wari wejeje imyaka myinshi. Aribaza ati ‘Ndagira nte, ko ari nta ho mfite mpunika imyaka yanjye?’ Nuko aribwira ati ‘Dore uko ngiye kubigenza: ndasenya ibigega mfite, nubake ibindi bibiruta; mpunikemo ingano zanjye n’ibindi bintu byanjye byose. Maze nzibwire nti: dore mfite ibintu byinshi mpunitse, bizamaza igihe kirekire; ubu ngiye kuruhuka, ndye, nywe, ndabagire.’ Ariko Imana iramubwira iti ‘Wa kiburabwenge we, muri iri joro uri bunyagwe ubuzima bwawe. Ubwo se ibyo wahunitse bizaba ibya nde?’ Nguko uko bimerera umuntu wikungahaza ubwe, aho guharanira ubukungu buva ku Mana.»


text:
Isomo rya 1: Ibyahishuwe 20, 1-4.11-15; 21, 1-2
Nuko mbona umumalayika wamanukaga mu ijuru, afite mu kiganza urufunguzo rw’ikuzimu n’umunyururu munini. Afata cya Gikoko, Inzoka ya kera na kare, ari yo Sekibi na Sekinyoma, maze arakiboha ngo kigume ku ngoyi imyaka igihumbi . Nuko akiroha mu nyenga, arahafunga, arahadanangira, kugira ngo kitazongera kuyobya amahanga, kuzageza ko hashira imyaka igihumbi; ariko hanyuma y’ibyo, kigomba kuzarekurwa igihe gitoya. Mbona kandi intebe; abaje kuzicaraho bahabwa ububasha bwo guca imanza. Hanyuma mbona abishwe baciwe imitwe, bazize kuba abahamya ba Yezu n’ab’ijambo ry’Imana; mbona n’abanze gusenga Igikoko n’ishusho yacyo, kandi batigeze bashyirwaho ikimenyetso cyacyo ku gahanga no ku kiganza. Nuko bongera kuba bazima , maze bima ingoma hamwe na Kristu imyaka igihumbi. Nuko mbona intebe nini yererana n’Uwari uyicayeho. Isi n’ijuru biramuhunga, ntibyongera kugaragara ukundi. Hanyuma mbona abapfuye, abakuru n’abato, bari bahagaze imbere y’intebe y’ubwami ; nuko ibitabo birabumburwa. Habumburwa ikindi gitabo, ari cyo cy’ubugingo; maze abapfuye bacirwa imanza hakurikijwe ibikorwa byabo byanditswe muri ibyo bitabo. Inyanja irekura abapfuye bayirimo, Urupfu n’Ukuzimu na byo birekura abapfuye byari bifite, maze buri wese acirwa urubanza hakurikijwe ibikorwa bye. Nuko Urupfu n’Ukuzimu birohwa mu nyenga y’umuriro. Iyo nyenga y’umuriro rero, ni yo rupfu rwa kabiri. Kandi n’umuntu wese utari wanditse mu gitabo cy’ubugingo, na we yaroshywe muri iyo nyenga y’umuriro. Hanyuma mbona ijuru rishya, n’isi nshya; koko rero ijuru rya mbere n’isi ya mbere byari byazimiye, n’inyanja itakiriho . Nuko mbona Umurwa mutagatifu, Yeruzalemu nshya, yururukaga iva mu ijuru ku Mana, yabukereye nk’umugeni witeguye gusanganira umugabo we.
Zaburi ya 83(84), 2-3, 4, 5-6, 11
Uhoraho, Mugaba w’ingabo,
mbega ngo ingoro zawe zirantera ubwuzu!
Umutima wanjye wahogojwe
no gukumbura inkomane z’Uhoraho;
umutima wanjye n’umubiri wanjye,
biravugiriza impundu, Imana Nyir’ubuzima.
Ndetse n’igishwi cyibonera inzu,
n’intashya icyari ishyiramo ibyana byayo,
ku ntambiro zawe, Uhoraho, Mugaba w’ingabo,
Mwami wanjye, kandi Mana yanjye!
Hahirwa abatuye mu Ngoro yawe,
bakagusingiza ubudahwema!
Hahirwa abantu bisunga ububasha bwawe,
bahorana umugambi wo kugana Ingoro yawe.
Kuko umunsi umwe mu nkomane zawe
undutira iyindi igihumbi namara ahandi,
mpisemo kwigumira mu irebe ry’Ingoro y’Imana yanjye,
aho gutura mu mahema y’abagiranabi.
Ivanjili ya Mutagatifu Luka 21,29-33
Nuko abacira umugani ati «Nimwitegereze umutini n’ibindi biti. Iyo birabije, mumenya ko igihe cy’imbuto cyegereje. Namwe rero nimubona ibyo bibaye, muzamenye ko Ingoma y’Imana yegereje. Ndababwira ukuri: iki gisekuru ntikizashira ibyo byose bitabaye. Ijuru n’isi bizashira, ariko amagambo yanjye ntazashira.


text:
Inyigisho yo ku cyumweru cya 28 gisanzwe, Umwaka A
Ku ya 12 Ukwakira 2014
Amasomo tuzirikana: 1) Iz 25, 6-9; zab 22, 1-6; 2) Filipi 4, 12-14.19-20; 3) Mt 22, 1-14
Kuri iki cyumweru tumenye neza ko Imana itaturemeye agahinda, ahubwo yaturemeye gusangira nayo ibyishimo n’umunezero. Kuko Imana ari umutegetsi w’ibiremwa byose, itumira amahanga yose guhazwa n’ibyo yabateguriye. Abantu baremewe kwishimana no gusangira n’Imana (Iz 25, 6-9). Mu gusangiza abantu ibyishimo, Imana itumira amahanga yose mu bukwe. Abemeye ubutumire, bakambara umwambaro w’ubukwe barahirwa; abatambaye umwabaro w’ubukwe n’abanga ubutumire bangwa mu gihombo gikomeye(Mt 22, 1-14). Abumvira ubutumire bw’Imana, bakabasha kwambara umwambaro w’ubukwe babishobozwa na Kristu ubatera imbaraga (Fil 4, 12-14.19-20). Ni byo tugiye kuzirikana mu ngingo zikurikira:
-
Bagize amahirwe yo gutumirwa mu birori by’umwami bayapfusha ubusa. Mbega ubupfu!
Mu buzima busanzwe, iyo umuntu agutumiye mu bukwe cyangwa mu bindi birori, aba agufitiye icyizere n’urukundo, aba agira ngo uze musangire mwishimane, cyane cyane ko aba yagutoranyije mu bandi benshi. Kubera umunezero n’ibyishimo biba mu bukwe, harimo n’abitumira kugira ngo bajye kwirebera ibirori, barye kandi banywe ku buntu! Akarusho iyo watumiwe n’umuntu ukomeye, akakubwira ko nta ntwererano usabwa kwitwaza, ugenda wemye, wishimiye gutumirwa n’umuntu ukomeye. Dufate urugero rw’umuturage utumiwe n’umukuru w’igihugu ngo aze basangire, ngira ngo n’iyo atagira amafaranga y’urugendo yajya kuyaguza, yaba adafite akambaro keza akagatira cyangwa akakagura.
Abatumirwa ba mbere twumvise muri iyi Vanjili baratangaje kandi bateye agahinda, ntibavuga n’icyatumye batitabira! Abo ni bamwe mu bayahudi, banze kwemera ko Yezu Kristu ari umwana w’Imana akaba n’Umukiza wari warahanuwe n’abahanuzi. Abatumirwa ba kabiri bajya gusa nk’abambere, basuzuguye ubutumire, umwe yigira mu murima we, undi mu bucuruzi bwe, maze abandi bafata abagaragu babagirira nabi, barabica. Mu ntangiriro za Kiliziya, ndetse no mu bihe byakurikiyeho, ubukristu bwafatwaga nk’ibisazi, ku buryo intumwa za Yezu n’abayoboke ba Yezu bafatwaga bakicwa.
-
Yatumiwe n’umwami agenda atambaye umwambaro w’ubukwe!
Ubugira gatatu, umwami yogeye kohereza abagaragu be mu mayirabiri ngo batumire mu bukwe abantu bose babonye. Igitangaje ni uburyo abantu bageze mu cyumba cy’ubukwe, umwami akabanyuzamo amaso akabonamo umuntu utambaye umwambaro w’ubukwe. ese birashoboka ko umuntu batoraguye mu nzira ategekwa kwambara nk’abakwe? ariko twibuke ko ubu turi mu migani. Muri iyi vanjili, tugomba kwiyumvisha icyo buri muntu na buri kintu bishushanya: Umwami ni Imana; ibirori by’ubukwe bishushanya amahirwe y’ingoma y’Imana; Umwana w’Umwami ni Yezu Umukiza; abo Umwami yohereza ni abahanuzi n’intumwa; abatumiwe bakanga kuza ni abayahudi banga kwemera; abo bakoranya mu mayira ni abanyabyaha n’abanyamahanga; umugi utwikwa ushushanya irimburwa rya Yeruzalemu. Uwo mwambaro mwiza, twakeka ko ushushanya ibikorwa byiza bigomba gushushanya ukwemera nyako. Muvandimwe, Horana umwambaro w’ubukwe, kuko utazi isaha n’umunsi Nyagasani azaziraho. Ibintu ni bibiri: ku isi, iyo umuntu atemeye ubutumire bw’Imana, bivuga ko aba yemeye ubutumire bwa Sekibi. Uwemeye ubutumire bw’Imana agira umwambaro umuranga; uwemeye ubutumire bwa Sekibi na we agira umwambaro umuranga. Umwambaro w’ubukwe bwa Nyagasani urangwa n’aya mabara: urukundo, ibyishimo, amahoro, kwihangana, ubugwaneza, ubuntu, ubudahemuka, umico myiza, kumenya kwifata ( Gal 5,22-23). Umwambaro w’abemeye ubutumire bwa Sekibi urangwa n’aya mabara: ubusambanyi, ubuhabara, ubwomanzi, gusenga ibigirwamana, kuroga, kwangana, gukurura intonganya, ishyari, uburakari, kwikuza, amazimwe, amakimbirane, inzika,ubusinzi, ubusambo nk’ibindi nk’ibyo ( Gal 5,19-21). Wowe wambaye uwuhe mwambaro? Umwambaro wambaye ufite iri he bara?
Igihe umuntu abatijwe ahabwa umwambaro wera de, umwambaro utagira ubwandu. Kwemera kubatizwa ni intambwe yambere yo kwemera ubutumire bwa Nyagasani. Nibutse ko Batisimu ari isakaramentu ridukiza icyaha cy’inkomoko n’ibyaha byacu bwite twakoze tutarabatizwa, bityo ababatijwe baronka ubuzima bushya bw’abana b’Imana. Muri batisimu, Nyagasani aba yadushyizeho icyemenyetso, ariko ntitugomba kwirara. Iyo nyuma ya batisimu umuntu acumuye aba yanduje wa mwenda w’ubukwe. Niba uwo mwenda w’ubukwe wanduye, ugomba gusukurwa. Uwo mwambaro uzasukurwa ute? Uwo mwambaro uzasukurwa n’isakaramentu rya Penetensiya, uzasukurwa n’ isakaramentu ry’imbazi z’Imana. Byose Yezu yarabiteganyije ubwo yabwiraga intumwa ze ati “ Nimwakire Roho Mutagatifu. Abo muzakiza ibyaha bazabikizwa, abo mutazabikiza bazabigumana” (Yh 20, 22-23).
Ubatijwe, akishimira ko yabatijwe gusa ariko ntakomere ku masezerano ya Batisimu ngo yere imbuto yagereranywa n’uriya watumiwe ariko akirengagiza kwambara umwambaro w’ubukwe. Mu muco w’iwacu I Rwanda, Mu buzima busanzwe iyo umuntu amaze kubona ubutumire ashaka umwambaro w’ubukwe; niba ari umuhinzi ya myambaro ahingana arayireka, akambara umwambaro w’ubukwe. Mu ivanjili, twumvise ko umwami ahana cyane uwinjiye nta mwambaro w’ubukwe. ikibazo twibaza ni iki: ni gute umuntu watumiwe yibereye mu nzira yari kujya gushyiramo umwambaro w’ubukwe? uyu mwambaro w’ubukwe ni ibikorwa bigaragaza ko twahindutse, ko twakiriye urukundo rw’Imana( soma Mt 25,35-36), ni ibikorwa bigaragaza ukwemera kwacu.
Iki kigereranyo cy’umwambaro twongera kukibona mu gitabo cy’Ibyahishuriwe Yohani: “ Yahawe kwambara Hariri ibengerana kandi itanduye. Koko rero uwo mwambaro wa Hariri ni ibikorwa biboneye by’abatagatifu.” Ni byo koko ukwemera kutagira ibikorwa kuba kwarapfuye.
-
Natwe, Umwami w’isi n’ijuru aradutumira ngo tubane na We mu byishimo
Natwe umwami w’isi n’ijuru, ndavuga Imana yaturemye, ahora adutumaho abagaragu be. Yezu ajya kuva kuri iyi si ngo asange Se yabwiye abigishwa be ati “ Nahawe ububasha bwose mu ijuru no ku isi. Nuko rero, nimugende mwigishe amahanga yose, mubabatize ku izina ry’Imana Data na Mwana na Roho Mutagatifu, mubatoze gukurikiza ibyo nabategetse byose”(Mt 28,18-20). Kwakira ubutumire bw’Imana ni ukwemera ukagengwa n’Imana, ukabatizwa, ugaca ukubiri n’icyaha, ugakurikira Yezu Kristu kandi ukamwamamaza, nk’uko tubisezerana muri Batisimu. Kwakira ubutumire bw’Umwami w’isi n’ijuru ni ukwakira Yezu Kristu tufungurira abashonji, duha icyo kunywa abafite inyota, twambika abambaye ubusa, dusura abarwayi n’imbohe (Mt 25, 35-36).
-
Ubukwe bw’umwami butangirira hano ku isi
Amwe mu magambo andyohera hano ku isi ni aya “Hahirwa abatumiwe ku meza ya Nyagasani”. N’undi muntu wese mwifurije kuryoherwa n’ubu butumire tugezwaho n’umusaseridoti mu gitambo cy’Ukaristiya. Missa ntagatifu ni umusogongero w’ibirori byo mu ijuru. Abanze kwitabira ubutumire, twumvise impamvu batanze mu ivanjili: bamwe bagiye mu mirima yabo, abandi bagiye mu bucuruzi. Twibuke ko icyumweru ari umunsi mutagatifu wo gusangira ibyiza by’ijuru, ni umunsi wo gusingiza Imana, ni umunsi wo gutega amatwi icyo Imana idushakaho, ni umunsi wo guhimbaza izuka rya Nyagasani. Ese abatitabira ubutumire bw’icyumweru batanga izihe mpamvu? Zimwe mu mpamvu batanga ni izi: ndananiwe ngiye kuruhuka, ngiye gucuruza uyu munsi niho ndunguka amafaranga menshi, ngiye kwita ku matungo yanjye, ngiye kwishimana n’inshuti zanjye, hose ni ugusenga ndasengera mu buriri bwanjye, ngiye muri sport, ngiye mu nama,…rimwe na rimwe, inyuma y’izo mpamvu, hari igiihe haba hihishe Umushukanyi. Ibuka ko Missa ari isengesho rikuru. Ibuka ko buri cyumweru Nyagasani agutumira ngo uze wishimane na We. Igitambo cya Missa ni igikorwa cy’ikirenga gikwiye kubahwa kuruta ibindi bikorwa byose mu rugendo nyobokamana. Mutagatifu Yohani Mariya Vianney ati “ibikorwa byose bishyizwe hamwe, ntibishobora kugira agaciro nk’ak’igitambo cya Missa kubera ko ari ibikorwa by’abantu mu gihe Missa Ntagatifu ari igikorwa cy’Imana ubwayo”.
Mbifurije kwitabira ubutumire bwa Nyagasani mwambaye umwambaro w’ubukwe!
Padiri Emmanuel TWAGIRAYEZU
Pauwasi MURUNDA


text:
Umujyi wa Kigali washyize ikibumbano cy’agatangaza ku muhanda (Amafoto)
Umujyi wa Kigali washyize ikibumbano cy’agatangaza mu masangano y’ahazwi nka Sonatubes mu karere ka Kicukiro mu rwego rwo kurimbisha umujyi no gusobanura neza umuco w’abanyarwanda wo kwakira abashyitsi.
Ni mu gihe mu bice bitandukanye by’umujyi wa Kigali hakomeje kurimbishwa imitako y’iminsi mikuru inogeye ijisho yaba ku nyubako z’abikorera n’iza leta ku buryo abawugendamo n’abawukoreramo bibagaragariza ko abanyarwanda bose bakereye kwinjira mu mwaka mushya wa 2020 mu byishimo.
Iki kibumbano gishya cyashyizwe ku masangano ya Sonatubes gikozwe mu buryo butangaje kuko kigaragaza abantu batatu bishimye cyane babyina imbyino gakondo nyarwanda zizwi nk’imishayayo ubusanzwe zifashishwaga mu kwakira abashyitsi mu muco w’Abanyarwanda.
Kigaragaza abantu babiri b’abagore bashayaya buri umwe yerekeye ku ruhande rwe hagati harimo umugabo w’umukaraza ubavugiriza ingoma yambaye amayugi nawe areba ku rundi ruhande ku buryo aho ariho hose waba uturuka haba mu muhanda uturuka I Remera, umuhanda uturuka ku kibuga cy’indege cya Bugesera ndetse n’umuntu uturuka mu mujyi rwagati mu muhanda uzwi nka Rwandex ahabwa ikaze n’iki kibumbano ku buryo bworoshye.
Ubuyobozi bw’umujyi wa Kigali butangaza ko iki kibumbano ari ikimenyetso cy’ikaze n’ibyishimo kuri buri wese ugana uyu mujyi n’u Rwanda muri rusange bukagaragaza binyuze mu nyandiko isobanura imiterere y’iki kibumbano ko kuba umugabo ari hagati y’abagore babiri bigaragaza ubumwe no kwimakaza ihame ry’uburinganire mu banyarwanda.
Iki kibumbano cyakozwe n’umunyabugeni witwa Bushayija Pascal giteretse ku murambararo wa metero 4 kikaba gifite uburebure bwa metero 1.2 kikaba kinafite imigongo isanzwe imenyerewe mu mitako ya Kinyarwanda.
Umuyobozi w’umujyi wa Kigali, Pudence Rubingisa yatangaje ko iki kibumbano cyashyizwe aha hantu mu rwego rwo gukomeza kurimbisha umujyi no mu bice bihurirwamo n’abantu benshi.
Rubingisa ati “Biri muri gahunda yo gukomeza kongera ubwiza bw’ibice bihurirwaho n’abantu benshi. Twamaze kubaka ahantu abantu bashobora kwicara bakaganirira imbere y’icyicaro cy’umujyi wa Kigali, ndetse n’ubundi busitani burimo gutunganywa I Nyandungu n’ahahoze inganda i Gikondo.”
Rubingisa Pudence akomeza avuga ko hakirimo gushakishwa ingengo y’imari yazatuma n’ayandi masangano y’imihanda yose atunganywa kimwe n’ahandi hantu hashobora guhurira abantu benshi, bikaba biteganyijwe ko ayandi masangano 8 atandukanye aboneka mu mujyi wa Kigali araba yatunganyijwe mu gihe gito.
Kuri aya masangano kandi hashyizwe na kamera nini icunga umutekano ku mpande zose z’imihanda ihahurira hanaterwa indabyo zirushaho kuhagira heza.
Amafoto: IGIHE


text:
NYIRICYUBAHIRO MUSENYERI WA EAR DIYOSEZE SHYOGWE YATANGAJE KU MUGARAGARO ITANGIRA RY’UBUBWIRIZA BWA GASORO
- By Joseph Sehorana
- On 21/08/2022 at 19:41
- 0 comments
None tariki ya 21 Kanama 2022, Nyiricyubahiro Musenyeri Dr. Jered KALIMBA, Umwepisikopi wa EAR Shyogwe yatangaje itangira ry’Ububwiriza bushya bwa Gasoro.
Uyu muhango wabereye ku Cyicaro cy’Ububwiriza bwa Sholi, aho Nyiricyubahiro Musenyeri Dr. Jered yakomeje abakristo bashya bagera kuri 90. Ububwiriza bwa Gasoro bwari busanzwe ari Ikanisa y’Ububwiriza bwa Sholi, Ubucidikoni bwa Hanika (Umurenge wa Kigoma, Akarere ka Nyanza). Ikanisa ya Gasoro yatangiye mu 1944 ibyawe na Paruwasi ya Hanika. Ikanisa ya Gasoro yabyaye Ikanisa ya Mukoni n’Ikanisa ya Kavumu. Mu mwaka wa 2017, Ikanisa ya Gasoro yavuye muri Paruwasi ya Hanika, ishyirwa mu Bubwiriza bushya bwa Sholi bwari bumaze gushingwa. Ubu Ikanisa ya Gasoro ifite abakristo bagera kuri 555 babarizwa mu matoreroshingiro umunani (8).
Abakristo 90 barambitsweho ibiganza n'Umwepisikopi
Igitekerezo cyo kuba Ikanisa ya Gasoro yatangira urugendo ruyiganisha ku kuba Paruwasi cyatangiye mu 1993 kiza gukomwa mu nkokora na Jenoside yakorewe Abatutsi muri Mata 1994. Iki gitekerezo cyaje kongera kubyutswa mu nama y’Abacidikoni ba EAR, Diyoseze Shyogwe yateranye ku wa 21/02/2022, kiza kunonosorwa n’inama yahuje Acidikoni w’Ubucidikoni bwa Hanika n’abajyanama ba komite nyobozi y’Ububwiriza bwa Sholi n’ab’Ikanisa ya Gasoro, ku wa 05 Werurwe 2022. Abakristo b’i Gasoro bishimiye ko Ikanisa yabo yabaye ububwiriza. Bagaragaje ko ahubwo byatinze kuko icyo gitekerezo bakigize kuva kera na mbere y’uko Sholi iba ububwiriza. Kuba Gasoro yarabyaye Ikanisa ya Sholi (yayitanze kuba ububwiriza) ndetse n’Ikanisa ya Mukoni, bishimangira ko igihe cyari kigeze ngo nayo ibe ububwiriza. Abakristo bo ku Gasoro bavuze ko biteguye gukora ibishoboka byose kugira ngo mu minsi mike bazabe babaye Paruwasi. Abakristo b’Ububwiliza bwa Sholi nabo bishimiye ko Ikanisa ya Gasoro nayo yabaye ububwiriza. Bashimiye cyane Umwepisikopi wa Diyoseze ya Shyogwe n’abo bafatanya kuko babiteguye neza. Umuyobozi wa mbere w’Ububwiriza bwa Gasoro ni Pasteur USABASE Odette, wari usanzwe ari Pasteur wungirije muri Paruwasi ya Hanika.
Bamwe mu Bakristo mu Bubwiriza bushya bwa Gasoro
Muri EAR, Diyoseze Shyogwe, Ububwiriza ni urwego rw’Itorero rubanziriza kuba Paruwasi. Kugira ngo Ikanisa ibe Ububwiriza igomba kuba ifite byibura abakristo bagera kuri 300, urusengero rwiza, icumbi rya Pasteur; etc. Kugira ngo Ububwiriza bube Paruwasi bugomba kuba bufite byibura abakristo 500, urusengero rwiza, Amakanisa byibura 3, icumbi rya Pasiteri; etc.
Turashima Imana kubw’Ububwiriza bushya bwa Gasoro, no kubw’umurimo irimo gukora muri Diyoseze ya Shyogwe muri rusange, by’umwihariko mu Bucidikoni bwa Hanika. Ubu Ubucidikoni bwa Hanika bufite Paruwasi umunani (Hanika, Nyamagana, Butansinda, Gahombo, Tambwe, Kabuga, Nyagisozi, Kirombozi) n’Ububwiriza butatu (Rubona, Sholi na Gasoro yatangijwe uyu munsi). Imana ihabwe icyubahiro.
Andi mafoto yafashwe uyu munsi:
Abakristo bashimira Acidikoni wa Hanika imikoranire myiza
Abakristo bashimira Nyiricyubahiro Musenyeri Dr. Jered
Abakristo bashimira umuryango wa Ev. Tito Kabanda
Abakristo bashimira umuryango wa Rev. Kabayiza Louis Pasteur
Musenyeri Jered afungura ku mugaragaro amazi aherutse kugezwa ku Bubwiriza bwa Sholi
Musenyeri Jered hamwe n'Abakristo bakuru ba Sholi na Gasoro
Arch. SEHORANA Joseph
Umuyobozi w’Ubucidikoni bwa Hanika
Add a comment


text:
Iyi fibre ikomeye ya fibre hamwe na nylon ishimangiwe irimo ibice bibiri, kwerekana uburebure nkuko imiterere yibaba ari 2m naho kwerekana uburebure nkibendera ryamarira ni 1.8m.Ingano irakwiriye rwose gukoreshwa murugo nka supermarket, kwamamaza isoko cyangwa gushyirwa hanze yububiko.
Urufatiro rusanzwe kuri iyi 2 muri 1 ibendera rya sisitemu ni icyuma gifite ubunini bwa 31x21cm
Uburemere bworoshye kandi bworoshye, byoroshye gushiraho no kumanura, mubyukuri inshuti kubakoresha bashya.
Buri seti ije ifite isakoshi idatwaye, uburebure buri munsi ya 1,2m, ibereye pallet yu Burayi
()
(2) Fibre ishimangira nylon sheath / fibre fibre ikomeye, igiciro gito ariko ikora cyane
(3) Igikoresho cyuzuye kirimo pole / icyuma fatizo / gutwara igikapu, cyoroshye kandi cyoroshye
Ubwiza Bwambere, Umutekano Wishingiwe


text:
kuzamura Polonye Ubudage Uburusiya
Kurwanya igitutu cy'ifaranga. Intambara y'ibikoresho fatizo. Abatwara LNG. Imbaraga za Siberiya. Umwuka wa gazi ya Aziya gusa. Ibibazo byo muri 2022. Kubicuruzwa byo guhanahana ibicuruzwa. Ikigaragara: amaduka ya interineti, abatanga mudasobwa, ibyamamare byumuziki, abanyarubuga, ishoramari, imishinga mito. Amafaranga yumuntu ku giti cye. Inguzanyo z'abikorera. Ishoramari. Kwamamaza mu ndimi zirenga ijana.
Mu gusubiza ingingo. Nta mafaranga cyangwa amabanki. Ibyifuzo bitanu kugeza ubu. Igiciro fatizo gihwanye nifunguro ryoroheje. Inkunga mu rurimi rwawe.
Fata mu kungurana ibitekerezo: pajam, ipantaro, imyenda, ibishushanyo, ibiceri bya bullion, ububumbyi, farufari, amabuye ya rubavu, imyenda, inkweto, safiro, ibyuma byerekana ibyuma, jasipi, amabuye y'agaciro, amabuye y'agaciro, ibikinisho, mudasobwa igendanwa, ibikombe, telefone zigendanwa, amashati, ibicuruzwa by'amoko, ibishushanyo, ibyapa, ubukorikori, ubuhanzi, bombo, masike, ibikoresho, inoti, ububiko nimpapuro. Ibintu byumwuga kandi byingirakamaro.


text:
Kigali: Barasaba ko ahategerwa imodoka hashyirwa ibijugunywamo imyanda
Abatuye n’abagenda mu Mujyi wa Kigali barasaba ko ahategerwa imodoka zitwara abagenzi mu buryo bwa rusange, hashyirwa ahagenewe kujya imyanda, mu rwego rwo kugira isuku.
Kutagira aho bashyira imyanda ngo hari abo biviramo kuyijugunya aho babonye, atari uko bayobewe ko bateje umwanda ahubwo ari ukubura aho bayishyira, bakabikora mu rwego rwo kwanga kuyikomezanya aho bagiye.
Bamwe mu baganiriye n’ibitangazamakuru bya Kigali Today, bayihishyuriye ko mu bice bitandukanye by’Umujyi wa Kigali by’umwihariko ahategerwa imodoka zitwara abagenzi, bakunze kuhahurira n’ikibazo cyo kubura aho bashyira imyanda irimo uducupa tw’amazi cyangwa se ibindi bivamo ibiribwa baba baguze, birimo ibyo barya cyangwa ibyo kunywa.
Uwitwa Belise Uwimana wo mu Karere ka Gasabo, avuga ko kutagira aho bajugunya imyanda igihe bategereje imodoka zitwara abagenzi, bibabangamira kuko hari igihe baza gutega, hari ikintu bafite kandi batari buhaguruke ngo bajye gushaka aho babijugunya, kubera gutinya ko imodoka ishobora kuza ikabasiga.
Ati “Ushobora kuza gutega imodoka ufite nk’amazi urimo kunywa ukahicara, wamara kunywa ntubone aho ujugunya agacupa, kandi nturibuhaguruke ngo ujye gushaka aho ukajugunya, kuko uba utegereje imodoka uvuga uti isaha n’isaha yasanga ngiye, bikaba ngombwa ko ushobora kugata aho”.
Mugenzi we ati “Agacupa biroroshye ushobora kugafunga ukagashyira mu gashakoshi ukakinjiza muri ya modoka, ariko hari ibintu by’umwanda bitabikika, kuko nshobora kuhaza mfite umwana, bikaba ngombwa ko muhindurira pampa ndi aho ngaho, pampa n’ikintu ntashyira mu modoka ngo ngendane n’abantu, bikaba ngombwa ko nyijugunya aho, atari uko nyobewe ko ari uguteza umwanda”.
Akomeza agira ati “Hari nk’ibintu by’ibyo kurya bitagendanwa, nshobora kuza ndimo kunywa yahurute, ntabwo icupa ryayo narifata ngo ndizingire mugashakoshi cyangwa se ngo ndyinjirane mu bantu. Urumva rero birabangamye, twasabaga ko badushyiriraho aho kujugunya imyanda, kuko buri muntu wese yajya abona ko hari ahagenewe gushyira imyanda”.
Ubuyobozi bw’Umujyi wa Kigali bwemeza ko kuba aho abagenzi bategera imodoka za rusange hatari ahagenewe kujugunya imyanda, ari ikibazo koko gishobora guteza umwanda muri uwo Mujyi, gusa ngo hari ikirimo gukorwa.
Solange Muhirwa, umuyobozi Mukuru ushinzwe Igenamigambi ry’imiturire n’imitunganyirize y’Umujyi, avuga ko hari uburyo bushya butandukanye bw’ahagenewe gushyira imyanda bwatangiye gukorwa.
Ati “Hari ubundi buryo bushya twazanye bwa puberi, tugenda tuzishira ahantu hatandukanye, zifite imyanya ibiri, ahajya ibibora n’ahajya ibitabora, nazo tuzagenda tuzishyira ahagenewe gutegera imodoka, kuko ni ahantu hahurira abantu benshi. Hari nk’igihe umuntu agura bombo agakenera kuba yajugunyamo ahongaho, cyangwa akaba afite agacupa k’amazi akaba yakajugunya muri iyo puberi, kugira ngo dukomeze tugire Umujyi usukuye”.
Mu rwego rwo kurimbisha no gusukura Umujyi wa Kigali, mu bice bitandukanye byawo hagiye hubakwa ahantu hashya hajyanye n’igihe, hategerwa imodoka zitwara abagenzi mu buryo bwa rusange.


text:
Uwo mushinga watangirijwe mu Karere ka Musanze n’Ikigo cy’Igihugu gishinzwe guteza imbere Ubuhinzi n’Ubworozi (RAB), ku wa mbere tariki 21 Nzeri 2021, ukazibanda ku koroza abaturage batishoboye amatungo magufi agizwe n’Ingurube, Ihene, Intama n’Inkoko, unibande ku gushyigikira abasanzwe muri ubwo bworozi, mu kubongerera ubumenyi bubafasha kurushaho kubukora kinyamwuga.
Ndagijimana Gakuba André, Umukozi wa RAB, yasobanuye ko iyi gahunda igamije kurwanya ubukene mu baturage, ndetse no gukumira ibihombo aborozi bahuraga nabyo.
Yagize ati “Hari nk’abaturage bo mu byiciro byo hasi wasangaga badafite ubushobozi bwo kwita ku matungo maremare, kubera ko ibiyagendaho kugira ngo yororoke bidahuye n’ubushobozi bafite, bikababera inzitizi mu kuyorora. Nyamara iyo ugiye kureba ubworozi bw’amatungo magufi bwo birashoboka ko umuntu yabwitabira agatangirira ku bushobozi bucye cyane, bukagenda bwaguka kugeza ubwo agera ku rwego rwo hejuru, kandi bitamusabye imbaraga nyinshi. Ni yo mpamvu twifuza kunganira abo bantu batishoboye kwitabira bene ubwo bworozi, buzabafasha kurushaho kwihaza mu bukungu ndetse n’ibiribwa”.
Umushinga washowemo miliyari zisaga 40 z’Amafaranga y’u Rwanda, uzateza imbere abaturage bo mu byiciro byose by’Ubudehe, babarirwa mu miryango isaga ibihumbi 40, irimo igizwe n’abo mu cyiciro cya 1 n’icya 2 bazorozwa amatungo magufi, ndetse n’ababarizwa mu cyiciro cya 3 n’icya 4 basanzwe bakora ubworozi bw’amatungo magufi, bazafashwa kongererwa ubumenyi mu buryo bwo kuyitaho, kuyashakira amasoko no kuyongerera agaciro.
Abaturage na bo, bahamya ko bari bakeneye gushyigikirwa mu mishinga iciriritse y’ubworozi, kugira ngo bibafashe kugera ku rwego rwiza rw’ubukungu.
Nyirabizeyimana Marie Louise wo mu Murenge wa Gacaca, yagize ati “Twagorwaga no kubona ifumbire y’uturima tw’igikoni, ugasanga imboga zaragwingiye, tukabura ibyo tugaburira abana. Ariko nibatworoza ayo matungo, tuzayafata neza kugira ngo tubone ifumbire. Niyororoka akagwira, nabwo bizatuma twihaza mu biribwa kandi dusagurire amasoko nk’igihe hari nk’itungo umuntu agurishijeho, udufaranga dukuyemo tutwifashishe mu yindi mishinga ituma imibereho yacu iba myiza”.
Umuyobozi w’Akarere ka Musanze, Nuwumuremyi Jeannine, akangurira abaturage b’ako karere nka kamwe mu twatoranyijwe uyu mushinga uzakoreramo, kubakira ku mahirwe babonye bakiteza imbere.
Yagize ati “Ibyiciro cyane cyane by’abagenerwabikorwa b’uyu mushinga, nababwira ko tubafata nk’inkingi ya mwamba izubakirwaho kugira ngo ugere ku ntego zawo. Urugero nk’abantu bagomba korozwa ayo matungo, bagomba kumenya ko ari ukuyafata neza akororoka, kugira ngo babone n’uko bazitura abandi batishoboye, bidufashe kugabanya umubare w’abatishoboye. Ikindi ni uko abasanzwe mu bworozi, na bo kuko bazaba basobanukiwe korora kijyambere, bizabafasha kwagura ibikorwa, kandi babisobanukiwe neza, bitange n’akazi kuri benshi”.
Ati: “Ni yo mpamvu dusaba abaturage kurangwa n’ubunyangamugayo, uyu mushinga tukawubungabunga, kugira ngo uzaduteze imbere nk’uko Ubuyobozi bw’Igihugu cyacu kibitwifuriza”.
Mu gihe cy’imyaka itanu uyu mushinga ugiye kumara, uzarangira hatanzwe amatungo magufi asaga ibihumbi 375. Hiyongeraho kwegereza aborozi ibikorwa remezo birimo amasoko y’amatungo magufi, azubakwa muri utwo turere uko ari 15, kubaka amabagiro n’amavuriro y’amatungo magufi; ndetse hakazajya hakorwa n’ubukangurambaga bugamije gufasha aborozi kurwanya indwara zibasira amatungo magufi.
Uzakorera mu Ntara eshatu, harimo Intara y’Amajyaruguru, Intara y’Uburengerazuba n’Intara y’Amajyepfo, aho muri buri Ntara hateganyijwe Uturere dutanu uwo mushinga uzakoreramo.


text:
Urwenya rwanditswe n'umusomyi/umwanditsi kuIgituba witwa LATOUTE
Imbeba yabonaga inzovu ikifuza gukora nayo amour ariko bukeye irabizindukira irayibwira
iti "wampaye" inzovu iti "iki!" imbeba iti "igituba" inzovu kuko yari yizeye ko imbeba ntacyo iri bukore irayemerera ahubwo indi iratinya ariko yikoza hirya hashize umwanya iragaruka isanga inzovu yaguye agacuho yasinziriye iyijyaho ngo iyikanike inzovu irikanga iriruka imbeba irakugendeye no mu gutwi kw'inzovu iti chérie ndakubabaje!(Uru rwenya rwatangiwe na Gaternelson asaba uwaba aruzi kururangiza Latoute arahagoboka hari ku ya 1/4/2008)
by LATOUTE and Gaternelson
INKURU BISA
1.Urwenya rw'Igitsina I
2.Urwenya rw'Igitsina II
3.Inganzo y'Igituba
4.Urwenya
5.Urwenya Rusanzwe
6.Urwenya rw'Igitsina
7.Urwenya Tuba!
umuco nyarwanda,urwenya,imbeba,inzovu,urukundo


text:
Mu Rwanda, kimwe no mu bindi bihugu, uretse inzego za Leta ziba zitegurira abaturage gahunda, imishinga n’ibikorwa bigamije kubateza imbere, hari n’imiryango itari iya Leta, ishyirwaho n’abantu ku giti cyabo cyangwa se abishyize hamwe, igamije kunganira Leta ku bikorwa biteza imbere abaturage muri rusange cyangwa se iharanira inyungu z’abayishyizeho.
Kubera ubwinshi bw’iyo miryango n’ibikorwa byayo bikaba bitandukanye, byabaye ngombwa ko hashyirwaho Itegeko n°04/2012 ryo ku wa 17/02/2012 rigena imitunganyirize n’imikorere by’imiryango nyarwanda itari iya Leta, hagamijwe kunoza imikorere yayo no gufasha iyo miryango gukomeza gukorera mu murongo iba yashyiriweho, kuko iyo ikoze nabi bigira ingaruka ku baturage muri rusange.
Imikorere y’imiryango nyarwanda itari iya Leta igenwa n’Itegeko n°04/2012 ryo ku wa 17/02/2012 rigena imitunganyirize n’imikorere by’imiryango nyarwanda itari iya Leta, ryasohotse mu Igazeti ya Leta ya Repubulika y’u Rwanda n°15 yo ku wa 09/04/2012. Iri tegeko ryashyizweho risimbura Itegeko n°20/2000 ryo ku wa 26/07/2000 ryerekeye imiryango idaharanira inyungu.
Iri tegeko muri rusange rigena imitunganyirize n’imikorere by’imiryango nyarwanda itari iya Leta, ariko ku buryo bw’umwihariko rigamije kugena imikorere y’imiryango nyarwanda itari iya Leta iharanira inyungu rusange. Ni ukuvuga ibikorwa by’abantu ku giti cyabo cyangwa imiryango ifite ubuzima gatozi bikorwa hashingiwe ku bumenyi cyangwa imirimo byabo bigamije guteza imbere imibereho myiza y’abaturage.
Umuryango nyarwanda utari uwa Leta uba ugizwe n’abantu ku giti cyabo cyangwa imiryango yigenga yishyize hamwe ku bushake yitangira abandi, hagamijwe guteza imbere ubukungu, imibereho myiza n’umuco, ubuvugizi ku nyungu rusange z’ikiciro cy’abantu, abantu ku giti cyabo, imiryango cyangwa guteza imbere inyungu z’abanyamuryango bayo.
Ibyiciro
Iri tegeko rishyira imiryango nyarwanda itari iya Leta mu byiciro bitatu (3), byagenwe hakurikijwe intego yayo y’ibanze n’imiterere y’abanyamuryango bayo.
Ikiciro cya mbere kigizwe n’imiryango igamije inyungu rusange. Ni ukuvuga imiryango ifite inshingano yo guteza imbere abaturage muri rusange. Iyo miryango ikora nk’ibikorwa byo guteza imbere Sosiyete Sivile, inzego z’ubukungu, imibereho myiza, umuco, ubumenyi n’uburenganzira bwa muntu.
Ikiciro cya kabiri kirimo imiryango igamije inyungu z’abanyamuryango bayo. Ni ukuvuga imiryango iteza imbere abanyamuryango bayo mu rwego rwihariye.
Naho ikiciro cya gatatu kigizwe na fondasiyo, bisobanuye umuryango ugamije gushyiraho ikigega cyangwa gukusanya umutungo, kuwucunga no kuwukoresha mu bikorwa byo gutera inkunga abo washyiriweho.
Gukora ibikorwa by’ubucuruzi
Nk’uko ingingo ya kane y’iryo tegeko ibiteganya, umuryango nyarwanda utari uwa Leta ntiwemerewe gukora ibikorwa by’ubucuruzi. Ariko umuryango nyarwanda utari uwa Leta ushobora gukora ibikorwa by’ubucuruzi ari uko ubyemerewe iyo wiyemeje ko inyungu ubonye muri ibyo bikorwa zikoreshwa mu bikorwa bijyanye n’intego zawo. Iyo umuryango nyarwanda utari uwa Leta ukora imirimo y’ubucuruzi ugomba gukurikiza amategeko agenga iyandikishwa n’imikorere y’imirimo ubusanzwe ikorwa n’amasosiyeti cyangwa koperative.
Ishingwa ry’umuryango
Mu bijyanye n’ishingwa ry’umuryango nyarwanda utari uwa Leta, itegeko riteganya ko Fondasiyo ishobora gushingwa n’umuntu umwe cyangwa benshi, iyo nibura umwe muri bo atuye mu Rwanda cyangwa ahakorera. Naho umuryango nyarwanda utari uwa Leta ushobora gutangizwa n’abanyamuryango nibura batatu (3).
Umuryango nyarwanda utari uwa Leta ushobora gutangizwa n’imiryango mvamahanga itari iya Leta cyangwa abanyamahanga iyo nibura umwe muri abo banyamahanga atuye mu Rwanda cyangwa umwe muri iyo miryango mvamahanga ufite ikicaro mu Rwanda.
Amategeko agenga umuryango nyarwanda utari uwa Leta agomba guteganya cyane cyane izina ry’umuryango; intego n’ibikorwa by’umuryango; urwego n’uburyo bwo gukemura amakimbirane; uburyo bwo kuba cyangwa gutakaza ubunyamuryango; urwego rushinzwe ubutegetsi n’igenzura ry’imari; uko inzego zikurikirana n’ububasha bwo gufata ibyemezo; aho umutungo w’umuryango nyarwanda utari uwa Leta ujya mu gihe usheshwe.
Buri munyamuryango afite uburenganzira bwo kuva mu muryango nyarwanda utari uwa Leta, nk’uko biteganywa n’amategeko awugenga. Iyo abanyamuryango b’umuryango nyarwanda utari uwa Leta bafashe ikemezo cyo kuwuvamo no gushinga undi muryango nyarwanda utari uwa Leta, bashobora kwandikisha uwo muryango mushya ufite irindi zina. Icyakora, ntibafite uburenganzira bwo gusubizwa umutungo bashyize mu muryango nyarwanda utari uwa Leta bahozemo.
Uhagararira umuryango nyarwanda utari uwa Leta imbere y’amategeko agomba kuba ari inyangamugayo; kuba atarahamwe n’icyaha k’ivangura n’icy’amacakubiri cyangwa ik’ingengabitekerezo ya Jenoside; kuba atarakatiwe ku buryo budasubirwaho igihano k’iremezo kingana cyangwa kirenze amezi atandatu (6) y’igifungo kitahanaguwe n’imbabazi z’itegeko cyangwa ihanagurabusembwa.
Bitanyuranyije n’ibiteganywa n’andi mategeko, imiryango nyarwanda itari iya Leta ifite ubwisanzure mu micungire n’imikoreshereze y’imari, mu ndangagaciro ngenderwaho no mu miyoborere yayo.
Ubufatanye na Leta
Ingingo ya 11 y’iri tegeko ivuga ko Leta y’u Rwanda n’imiryango nyarwanda itari iya Leta bishobora kwiyemeza gufatanya mu bikorwa bigamije iterambere.
Leta iteganya mu ngengo y’imari yayo amafaranga agenewe gutera inkunga imiryango nyarwanda itari iya Leta, ariko uburyo iyo nkunga itangwa bugenwa n’Iteka rya Minisitiri ufite imiryango nyarwanda itari iya Leta mu nshingano ze.
Ibibujijwe
Mu mikorere yawo, Umuryango nyarwanda utari uwa Leta ntiwemerewe kwegurira inyungu zawo undi muntu.
Imitungo n’urwunguko by’umuryango nyarwanda utari uwa Leta ntibigomba guha inyungu, haba mu buryo buziguye cyangwa butaziguye umunyamuryango, umuyobozi, umukozi mukuru, umukozi usanzwe, umuterankunga w’umuryango nyarwanda utari uwa Leta. Cyakora, umuryango nyarwanda utari uwa Leta wemerera kwishyura umuntu imirimo yakoreye umuryango.
Umuryango nyarwanda utari uwa Leta ntiwemerewe kandi gushakisha inkunga cyangwa gukoresha ibiganiro bigamije gushyigikira imitwe ya politiki cyangwa umukandida wiyamamariza umwanya wa politiki, kwandikisha cyangwa ubundi buryo bushyigikira abakandida kujya mu buyobozi bw’Igihugu.
Imiryango nyarwanda itari iya Leta ibujijwe kwakira inkunga iyo ari yo yose ifite inkomoko ku bantu cyangwa imiryango irangwaho ubugizi bwa nabi, utabyubahirije agahanwa hakurikijwe amategeko.


text:
Isomo rya 1:Igitabo cy’umuhanuzi Izayi 55, 6-9
Nimushakashake Uhoraho igihe agishobora kubonwa,
nimumwiyambaze igihe akiri hafi.
Umugome nareke inzira ye,
n’umugiranabi areke ibitekerezo bye.
Nagarukire Uhoraho uzamwereka impuhwe ze,
ahindukirire Imana ikenutse ku mbabazi.
Kandi ni koko, ibitekerezo byanyu si byo byanjye,
n’inzira zanjye si zo zanyu, uwo ni Uhoraho ubivuze.
Nk’uko ijuru ryisumbuye cyane ku isi,
ni na ko inzira zanjye zisumbye kure izanyu,
n’ibitekerezo byanjye bigasumba ibyanyu.
Zaburi 144(145), 2-3, 8-9, 17-18
Buri munsi nzagusingiza,
nogeze izina ryawe iteka ryose.
Uhoraho ni igihangange,
akaba rwose akwiriye gusingizwa;
ubwamamare bwe ntibugereranywa.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mutima.
Isomo rya 2: Ibaruwa ya 1, 20c-24.27a
Bavandimwe, haba mu bugingo bwanjye, haba mu rupfu rwanjye. Koko rero, Kristu ni we bugingo bwanjye ndetse gupfa byambera urwunguko. Niba ariko gukomeza kubaho muri uyu mubiri byatuma nkora umurimo w’ingirakamaro, simbona icyo nahitamo . . . Ndagirijwe impande zombi: nifuzaga kwigendera ngo mbane na Kristu, kuko ari byo birushijeho kuba byiza; ariko gukomeza kubaho mu mubiri ni cyo mukeneye. Nyamara rero, nimukore ibikwiranye n’Inkuru Nziza ya Kristu.
Ivanjili Mutagatifu Matayo 20,1-16
Ingoma y’ijuru imeze nka nyir’umurima wazindutse mu museke, kugira ngo ararike abamukorera mu mizabibu. Amaze gusezerana n’abakozi idenari imwe ku munsi, abohereza mu mizabibu ye. Ngo asohoke nko ku isaha ya gatatu, abona abandi bandagaye ku kibuga. Arababwira ati ‘Namwe nimujye mu mizabibu yanjye, ndi bubahe igihembo gikwiye.’ Maze bajyayo. Yongeye gusohoka ahagana ku isaha ya gatandatu, n’ahagana ku ya cyenda, abigenza kwa kundi. Yongera kugenda ku isaha ya cumi n’imwe, abona n’abandi bahagaze, arababwira ati ‘Ni iki gituma mwahagaze aha ngaha umunsi wose nta cyo mukora?’ Barasubiza bati ’Ni uko nta waturaritse.’ Arababwira ati ‘Namwe nimujye mu mizabibu yanjye.’
Bugorobye, nyir’imizabibu abwira umuhingisha, ati ‘Hamagara abakozi, ubahe igihembo cyabo, uhere ku baje nyuma, uheruke abaje mbere.’ Nuko rero abo ku isaha ya cumi n’imwe baraza, maze buri muntu ahabwa idenari. Aba mbere baza batekereza ko bari burengerezweho; na bo ariko buri muntu ahabwa idenari imwe. Bayakira binubira nyir’umurima, bati ‘Abaje nyuma bakoze isaha imwe gusa, ubagiriye nka twe twahanganye n’umunsi wose n’izuba.’ We rero asubiza umwe muri bo, ati ‘Mugenzi wanjye, nta cyo nkurenganyijeho; si idenari imwe twasezeranye? Fata ikiri icyawe, maze wigendere. Jye nshatse guha uwaje nyuma nk’icyo nguhaye. Sinshobora se kugenza uko nshaka mu byanjye? Cyangwa se undebye nabi kuko ngize neza?’
Nguko uko aba nyuma bazaba aba mbere, n’aba mbere bakazaba aba nyuma.»


text:
Nyuma y’amezi atatu urubyiruko rwishyize hamwe rwo mu murenge wa Gatore ho mu karere ka Kirehe ruhuguwe na JOC Rwanda , ubumenyi bahawe basanga bwarabagiriye akamaro gakomeye kuko bwabafashije kwishyira hamwe bakaba bizigama ndetse bakaba mu itsinda bise IMPARANIRA GUHIGA.
Mubyo uru rubyiruko rwahuguwe mo harimo : kumenya kwigira no kwikemurira ibibazo , kwihangira imirimo, uko imihigo itegurwa n’uko ishyirwa mubikorwa , uruhare rwabo nk’urubyiruko mu itegurwa ry’imihigo no kuyishyira mubikorwa , uburenganzira bwa muntu nibindi.
Uru rubyiruko ruvuga ko mbere y’amahugurwa bari batandukanye cyane haba mu mitekerereze ndetse no mubikorwa , nyuma yuko bahuguwe ngo bahuje ibitekerezo bishyira hamwe kugirango bahuze imbaraga zabo babashe kwiteza imbere.
Uretse gukora itsinda hamwe no kwizigama , uru rubyiruko rwanakoze imishinga itandukanye rwifuza gufashwamo n’inzego zitandukanye zaba iza leta , izigenga hamwe na JOC Rwanda yabahuguye kugira ngo bashobore kugera ku rwego rwo kwiteza imbere kuribo n’igihugu muri rusanjye.
Mubyifujwe n’uru rubyiruko ko rwaterwamo inkunga , harimo guhabwa ubutaka bagakora ikinamba , gufashwa gushyiraho itorero ry’ababyinnyi , guhabwa imipira yo gukinisha n’imyenda kugira ngo nk’urubyiruko bijye bibafasha guhurira mu mikino itandukanye.
Umuyobozi wa JOC Rwanda ishami ry’abakobwa ( JOCF ) , Xaverine Mukankubana wari uhagarariye JOC Rwanda ari nayo nyir’umushinga wo guhugura urubyiruko rutandukanye mu Rwanda , yabwiye urubyiruko ko intego bafite ari uguhugura no gufasha urubyiruko kugira imyumvire iri hejuru murwego rwo kwiteza imbere.
Mukankubana , avuga ko urubyiruko rugomba kumenya kwigira , kwishakira ibisubizo , kumenya uruhare rufite mu iterambere ry’igihugu , guharanira inyungu rusanjye , gukorera hamwe , gukorera mu mucyo , kugira uruhare mu itegurwa n’ishyirwa mubikorwa ry’imihigo , kwitabira umuganda hamwe n’ibindi bikorwa byose by’ubuyobozi.
Bimwe mubyagaragaye nk’imbogamizi zitera ubushomeri murubyiruko byanatumye JOC Rwanda ihaguruka ngo igire uruhare mu gufasha igihugu gushaka ibisubizo harimo : imyumvire , kutishyira hamwe , gusuzugura akazi , ubunebwe , gutega amaboko ababyeyi , kubura igishoro, kutigirira icyizere…
Umuyobozi wa JOCF Rwanda yemereye uru rubyiruko bimwe mubyo rwasabye birimo ; ingendo shuri , amahugurwa hamwe n’ibindi byose bazashobora ndetse ababwira ko nibaba bashyize hamwe ntakizabananira.
Ku rwego rwa Leta , uwari uhagarariye umuyobozi w’umurenge wa gatore akaba anafite urubyiruko mu nshingano ze , yavuze ko nk’ubuyobozi biteguye gufasha urubyiruko mu bikorwa byose byarufasha kwiteza imbere ngo cyane ko urubyiruko arizo mbaraga z’iguhugu.
Ubuyobozi bwemereye uru rubyiruko inkunga yose ishoboka ndetse barusaba kwegera ubuyobozi bakicara bagashaka ibisubizo byose by’ibibazo rufite kugirango rube umusemburo w’ibyiza murundi rubyiruko.


text:
Korali Family of Singers bateguye igitaramo bitiriye ‘Umuryango Mwiza’
Papa Francis yaragije u Burusiya na Ukraine Bikira Mariya
Léonidas MUHIRE
Kuri uyu wa Gatanu tariki ya 25 Werurwe 2022, abakristu gatolika bakurikiye inyumvankumve igikorwa cyo gusengera no gusabira abari mu ntambara ya Ukraine n’u Burusiya cyabereye ku cyicaro cya Kiliziya Gatolika ku isi i Vatican.
Ibaruwa yoherereje abasenyeri gatolika bose ku isi mbere y’iki gikorwa, Papa Francis yari yabasabye kugira uruhare mu gusengera abari mu ntambara. Yaranditse ati: “Ndabasaba ko mwagira uruhare muri iki gikorwa, mukabwira abapadiri, abakristu n’abizera muri rusange guteranira mu kiliziya n’ahandi bashobora gusengera kuri uyu wa 25 Werurwe, kugira ngo ubwoko bw’Imana buzamure ijwi ry’umutima umenetse ryinginga umubyeyi wacu bikira Mariya’’.
Yakomeje agira ati: “Iki gikorwa cyo gutakambira Imana kigamije kuba ikimenyetso cya kiliziya ku isi yose, muri iki gihe giteye ubwoba, dusaba Imana binyuze kuri Bikira Mariya, gutaka kw’abababaye bose kandi basaba iherezo ry’urugomo no guha ejo hazaza heza inyokomuntu’’.
Papa Francis ubwo yari amaze kubwiriza abakristu bari bateraniye muri Basilica yitiriwe Mutagatifu Petero i Vatican, habaye akanya ko guceceka bazirikana ku bari mu ntambara. Iki gikorwa cyabaye mu masaha ya sa kumi n’imwe z’umugoroba ku isaha ya Vatican, cyari gikurikiwe mu Burusiya no muri Ukraine mu buryo bw’ikoranabuhanga ndetse n’ahandi henshi ku isi.


text:
Inyigisho yo ku wa kabiri, icyumweru cya 5 cy’Igisibo, ku wa 15 Werurwe 2016
Bakristu, nshuti z’Imana na mwe bantu b’umutima mwiza, liturujiya y’Ijambo ry´Imana Kiliziya yaduteguriye uyu munsi, iratwibutsa ko mu rugendo rwacu rugana Pasika umurimo wacu w’ibanze ari ukurangamira Yezu Kristu wambwe ku musaraba. Irongera kutwibutsa ko giti cy’umusaraba atari igiti cy’umuvumo ahubwo ko ari igiti cy’agakiza nk’uko tubisubiramo ku wa Gatanu Mutagatifu mu gihe cyo kuramya umusaraba tugira duti: “Dore igiti cy’umusaraba ari cyo cyamanitswe agakiza k’isi yose”, “nimuze tuwuramye”.
Urugendo urwo ari rwo rwose rurategurwa kugira ngo hatagira ikibagirana mu byatuma rugenda neza cyangwa se rukarambirana. Abanyayisiraheli n’ubwo bishimiye gusohoka mu gihugu cya Misiri, mu rugendo bakoraga bagana igihugu basezeranyijwe n’Uhoraho bageze hagati bararambirwa nk’abatariteguye, bitotombera Imana na Musa wari ubayoboye bagira bati: “Mwadukuriye iki mu Misiri? Mwagira ngo tugwe muri ubu butayu butagira amazi n’umugati!” (Ibar 21, 6). Uko kwitotomba no gutera icyizere Imana byabakururiye ibyago, maze inzoka z’ubumara zibiraramo zibasira abaringaniye. Bibutse ibitereko basheshe, babonye basumbirijwe batakambira impuhwe z’Uhoraho, bemera icyaha cyabo, maze arabagoboka, ni bwo Uhoraho abwiye Musa ati: “Curisha inzoka isa n’izo zabateye, uyimanike ku giti. Uwo izajya irya kayireba azajya akira”, niko byagenzenze maze icyago gicika mu ngando. Ese iri somo dukuyemo iki?
- “Kugera kure si ko gupfa”. Hari uhura n’ibibazo akitotombera Imana ndetse akagera n’aho ibyago bye byose abitwerera Imana, byanarimba akaza kwemeza ko itabaho! Ibibazo bikaba byinshi: niba iyo Mana iriho kuki itumana ibi bimbaho? Kuki ituma inzirakarengane ziyongera? Kuki yemera ko umuntu ababara? Iyo umuntu ageze kuri uru rwego nta kindi kiba gisigaye uretse kwemeza ko Imana ariyo soko y’ikibi. Oya se kandi siga aho! None se Imana siyo yaremye byose yarangiza igasanga ari byiza rwose? (Int 1, 31a) Yahindukira ite ikarema ikibi?
Ikibi kinjiye mu isi kubera gushaka kwireshyeshya n’Imana kw’abakurambere bacu kandi bigendeye ku kwishyira ukizana Imana yahaye muntu. Reka nanjye mpindukire mbaze umuntu nk’uyu: None se ko Imana idutoza urukundo kuki wangana na mugenzi wawe? Imana yigeze ikubwira ngo uzange mugenzi wawe ko yakubwiye uti uzakunde mugenzi wawe nk’uko wikunda? Imana ko yagutoje kubaha ubuzima ni kubusigasira kuki wica mugenzi wawe? Kuki ukuramo inda ndetse ugashyigikira n’amategeko aha umugisha cyangwa yoroshya ubwo bwicanyi? Imana yaguhaye ubwenge bwo gukora inzoga yigeze ikubwira ko ugomba gusinda? Imana iragutegeka iti urajye unsenga njye njyenyine kuko ndi Imana ifuha, yigeze igutegeka ko uzajya usenga na Shitani? Ubwo koko wahagarara ku maguru abiri ukanyemeza ko ibikubiye muri izi ngero maze kuguha ari Imana yabitegetse? Cyangwa byaturutse ku migirire n’ubuyobe bya muntu. Subiza agatima impembero ugarukire Imana dore igihe ni iki!
- Kwemera icyaha no kugisabira imbabazi: Iyo aba bene wacu batemera icyaha cyabo bari gupfira gushira. Ariko aho baboneye ko bagomeye Imana batabaje Musa aratakamba maze icyago kigabanya ubukana kandi kirashira. Yezu Kristu yagennye uburyo tugomba kwakira imbabazi ze ariko hari benshi basigaye babukerensa ngo ni amajyambere bakagira bati: “jyewe sinajya muri Penetensiya kuko padiri ni umuntu nka njye, umuryango avukamo ndawuzi ndetse twanawushatsemo, na we ni umunyabyaha? Nyamara ukiyibagiza ko “umuherezabitambo mukuru wese atorwa mu bantu kandi agashyirirwaho gufasha abantu” kandi ko “ubwo na we ari umunyantege nke ashobora kumva abatarasobanukirwa bagihuzagurika, nk’uko atambirira ibyaha by’Imbaga, na we aboneraho guhongerera ibye bwite” (Heb 5, 1a.2-3). Guhinyura aya magambo ntaho bitaniye no kwijujutira Imana. Wowe umeze utyo umeze nk’umuntu ubona urubobi rwatonze mu ruhombo rw’amazi akitotomba nyamara inyota yamufata akirukira kuri robinet urwo ruhombo rwerekezaho, ubwo se amazi anywa harya aba yanyuze hehe? Ese iyo ayanyoye hari icyo bihindura ku ruhombo? Nyamara na we nta cyo amutwara. Muvandimwe baduka ritarakurengana ugane iriba ry’impuhwe z’Imana (Isakramentu rya Penetensiya) ubabarirwe ibyaha byawe utazabipfana!
- Kubaha intumwa z’Imana: Iyi uyu muryago ukomeza gushinga ijosi ntiwibuke ko Musa yashyiriweho kuwufasha nta kabuza wari gushirira mu butayu. Nyamara n’ubwo wamwihenuragaho bwose wageragaho ukibuka ko ukuboko k’Uhoraho kuri kumwe na we, ugacururuka ukamusaba kuwutakambira! Muvandimwe fata iya mbere mu kurwanira ishyaka intumwa z’Imana, uzubahe kandi uzubahishe, uzisabire kuko nazo ziragusabira buri munsi.
Bakristu, bantu b’umutima mwiza, basangirangendo, Ivanjili yatwibukije ko umukiro wacu ifite isoko muri Yezu Kristu wabambwe. Yezu Kristu aributsa icyaha gikomeye cyo kutemera ko ari intumwa y’Imana ko ari umukiza, akemeza ko byose bizumvikana amaze kwererezwa ku giti cy’umusaraba. Kwinangira umutima ni ikindi cyaha gituma amabanga y’Imana atinjira mu buzima bwacu. Iyi vanjili tuyigireho iki?
- Garukira Imana, wicuze kugira utazapfana icyaha cyawe, uramenye Pasika ntigusangane icyaha cyawe.
- Kudahinyura inyigisho za Kristu na Kiliziya ye kuko byaba ari ugutema ishami ry’igiti kandi ucyicayeho.
- Gushira amanga tugafatanya na Kristu kwamagana ikibi aho cyaha kihishe hose.
Dusenge: Nyagasani Mana ishobora byose, turakwinginze duhe guhora turangamiye ibyiza bigukomokaho, kugira ngo tuberwe iteka no kwakira ingabire z’ijuru. Ku bwa Kristu Umwami wacu (Post comunionem).
Mbifurije urugendo ruhire rugana Icyumweru Gitagatifu, mwese hamwe najye tuzahurire kuri Pasika twishimire umutsindo wa Kristu kandi wacu. Umugisha w´Imana ubaherekeze.
Padiri Théophile NKUNDIMANA.


text:
Abaturage b’Umudugudu w’Uruhetse Akagari ka Gasanze, Umurenge wa Nduba mu Karer e ka Gasabo, ku bufatanye n’abayobozi b’Urugoli media, ejo ku wa 23 Kanama 2022 bagiranye ikiganiro cyo kurandura ibikoresho bya Pulasitiki byangiza ibidukikije n’imihindagurikire y’ikirere harimo n’ingaruka zabyo zitera indwara zitandukanye harimo n’izo ubuhumekero.
Bamwe mu baturage barimo Uwimana Claudine, Nyirangabo Felisiyani bahamya ko nubwo mu Mudugudu wabo w’Uruhetse hakirimo ibikoresho bya palasitiki ko bihaye ingamba zo guhangana nabyo, kuko bamenye neza ko byangiza ibidukikije harimo n’imihindagurikire y’ikirere.
Bati ‘‘Ibikoresho bya palasitiki byangiza ubuzima bw’abantu biracyanyanyagiye hirya no hino, harimo amasashe, uducupa turacyanyanyagiye, tubwira abantu kudakomeza kudutagaguza’’.
Abo baturage bavuze ko kuva aho baherewe ubu butumwa y’Urugoli media bagiye kurushaho kubibwira bagenzi babo, kudakomeza kubijugunya aho biboneye ko hagomba gukorwa ahantu ho kubijugunya, aho imyanda ibora n’itabora bigomba gutandukanywa mbere yo kubitwara ku kimpoteri cya Nduba.
Tuyisenge Joseline ni umwe mu baturage b’Umudugudu w’Uruhetse, yavuze ko agiye gufata iya mbere mu gushishikariza bagenzi be kwita no kubungabunga ibidukikije birinda imyanda iterwa na Pulasitiki, kuko irushaho kwangiza no guhumanya ikirere.
Ati ‘‘Tugiye gufata iya mbere, ababyeyi tugomba kubibwira abana bacu n’inshuti n’abavandimwe, abagore ba mutima w’urugo, tukarushaho kubigira ibyacu’’.
Niyigena Olive we asanga ibikoresho bya palasitiki byangiza ingingo z’umuntu z’ubuhumekero, asanga kandi ibikoresho bya palasitiki bidatuma imyaka izamuka neza.
Perezida wa Njyanama y’Akagari ka Gasanze kimwe n’Umuyobozi w’Umudugudu Rwarakabije Théoneste bishimiye ibiganiro byatanzwe n’Urugoli media, kuko ngo ubukangurambaga buzakomeza, kugeza ubwo abatari babyumva mu kubungabunga ibidukikije harimo n’ibikoresho bya palasitiki bikinyanyagiye hirya no hino, bigomba kuranduka burundu.
Bati ‘‘imyanda ituruka mu bikoresho bya palasitiki, igomba kuvangurwa uhereye mu ingo, aho imyanda ibora n’itabora bigomba gushyira ahatandukanye, ubukangurambaga burakomeje, twahyizeho gahunda twise igitondo cy’isuku, turasaba abagore gufata iya mbere, kuko ari ba mutima w’urugo n’abandi bagakomerezaho’’.
Diane Mushimiyimana Umuyobozi w’Urugoli media, yavuze ko umugore agomba kuba urufunguzo mu gukumira no kurandura ibikoresho bya palasitiki bikinyanyagiye aho batuye, kuko ingaruka ni nyinshi harimo n’indwara z’ubuhumekero, yavuze ko intego y’Urugoli ishishikariza abagore gufata iya mbere mu kubungabunga ibidukikije mu gusigasira ikirere, kuko ingaruka zigera kuri buri ikiremwamuntu ku isi, ko buri wese agomba kuba imbarutso.
Yagize ati ‘‘Umugore nka mutima w’urugo, uko twita ku buhinzi, ubwubatsi, ubworozi, tugomba no gushishikarizwa no kubungabunga ibidukikije, twirinda kunyanyagiza ibikoresho bya palasitiki, kuko iyo bigezemo bimaramo igihe kirekire bitabora, bikagira ingaruka haba ku migezi, inzuzi n’ubutaka harimo n’indwara zifata imyanya y’ubuhumekero’’.
Urugoli media, kuri uwo munsi rwaremeye abaturage batishoboye 20 kubarihira ubwisungane mu kwivuza (mituweli de sante). Habayeho gucinya akadiho, bishimira umutekano n’ubuzima bwiza bakesha Leta y’Ubumwe bw’Abanyarwanda, ihora ibashishikariza kubungabunga ibidukikije harimo kurandura ibikoresho bya palasitiki byangiza ikirere cyacu.
Ibikoresho bya palasitiki bihumanya ibidukikije hari amacupa, ibikombe, imiheha, amasahani, amabase n’ibindi, bimara igihe kirerekire cyane mu butaka, abashakashatsi bavuga ko bishobora kumara imyaka 250 bitari byabora, ni kuvuga ko mu gihe binyanyagiye mu migenzi n’inzuzi ndetse no mu butaka, bituma amazi akama, mu butaka amazi ntiyinjire mu butaka.
Dr Mujamariya Jeanne d’Arc Minisitiri w’Ibidukikije (MINEMA) yavuze ko batahita batangira guhana abakoresha palasitiki ahubwo ko hagomba kubanza kwigisha abaturage, mu gihe abantu bamwe batabyumba hagakurikiraho guhana.
Yagize ati “Umuyobozi mwiza arabanza akakwigisha utakumva akaguhana, kuko iyo utumviye ijambo umukuru akubwiye iyo akanyafu kakugezeho urumva”.
Eng.Colletha Ruhamya Umuyobozi Mukuru w’Ikigo cy’Igihugu gishinzwe kubungabunga ibidukikije (REMA) asaba abaturage guhindura imyumvire.
Ati “Abantu bakomeje gukoresha pulasitiki kubera kwinangira no gushaka ibintu byoroshye kandi bihendutse, impamvu batajya mu byemewe ni ukubera ko abantu bananiwe guhindura ibyo bamenyereye”.
Abashakashatsi bavuga ko toni miliyoni 300 za palasitike ari zo zikwirakwizwa ku isi buri mwaka.
Basanda Ns Oswald


text:
Abo turi bo?
Xiamen Sunbeam Industries Ltd.yashinzwe muri2007.Numushinga mushya wikoranabuhanga uhuza R&D, kugurisha na serivisi.
Ibikorwa nyamukuru bikubiyemokwita ku ruhu, kwisiga amabara, ibikoresho byubwizan'indi mirima.
Isosiyete yacu yiyemeje kurushaho gutuma abagore b'iki gihe barushaho kuba beza kandi bizeye.
SUNBEAM ifite inganda 5 ziherereye i Xiamen, Shenzhen, Shantou n'ahandi, hamwe no kugabana imirimo neza no kunonosorwa neza.
Ubunyamwuga, gukomera no guhanga ni serivisi zacu
Isosiyete yacu yakusanyije ubunararibonye mu bucuruzi mu gihe kirekire cyo gutumiza no kohereza mu mahanga, kandi ishingiye ku isoko, ifata umusaruro w’amakoperative, gutunganya ibicuruzwa n’ubundi buryo bwo gushyiraho umubano uhamye w’ubufatanye n’inganda zo mu gihugu n’amahanga.
Isosiyete yacu ikurikiza filozofiya y'ubucuruzi ya "ubuziranenge, gukora neza, ubufatanye", yubahiriza abakiriya-bayobora ku isoko rihatana cyane, ikemura ibibazo kubakiriya, kandi itanga ibicuruzwa byiza na serivisi zumwuga!
Xiamen Sunbeam Industries Ltd yakira abakiriya bashya kandi bakera mu gihugu ndetse no hanze kugirango bahamagare kandi bandike kungurana ibitekerezo, kandi ubufatanye bwunguke.Izuba Rirashe rizagukorera n'umutima wawe wose!
Kuki Duhitamo?
Ibicuruzwa:Ibicuruzwa byacu bikungahaye muburyo butandukanye kandi abakiriya bacu barashobora kugira amahitamo atandukanye.
Serivisi: Ntakibazo waba umuguzi muto cyangwa umuguzi mwinshi, uzabona igisubizo cyumwuga wo gupakira, serivise nziza nibicuruzwa byiza biva muri twe.
Imbaraga:Turabizeza hamwe nubuhanga bwacu bwumwuga, igiciro cyo gupiganwa hamwe nubwiza buhebuje.
OEM & ODM: Emera byombi OEM na ODM.Itsinda ryacu rishinzwe ubunararibonye rizaguha igisubizo cyumwuga.
Ubwiza: Muri sisitemu yo gucunga ISO, tugenzura ubuziranenge kuva mubikoresho fatizo kugeza kubicuruzwa byarangiye.
Umwuga: Dufite uburambe bwimyaka irenga 13 muriki gice kandi dufite itsinda ryabakozi babigize umwuga hamwe nitsinda rya tekiniki.
Twitegereze mubikorwa!
Isosiyete yacu ifite amahugurwa menshi.Gupfukirana agace karenzeMetero kare 20.000
Dufitemirongoy'imirongo itandukanye itanga umusaruro, ishobora kwakira ibicuruzwa byinshi, kugirango bikore neza kandi bishyize mu gaciro.
Ibikoresho bigezweho byatumijwe mu mahangaAmerika,Ubudage n'Ubuyapani, neza, umutekano kandi wizewe
Mubyongeyeho, dukeneye kandi sisitemu yo kugenzura ubuziranenge kandi kubaashinzwekubakiriya bacu byukuri.
Bikora neza kandi bishyize mu gacirogutunganya umusaruro ninyungu zacu, kandi turashobora kugeza kuri buri mukiriya mugihe.
Ikoranabuhanga n'umusaruro no kwipimisha
1. Dufite itsinda ryabahanga R&D.Ikipe yibanze ya R&D irenga abantu mirongo ine.Ubushobozi bukomeye bwa R&D nubushobozi bwo guhanga udushya nibyiza byacu bidutandukanya nabandi.Ikipe yacu yateje imbere ibicuruzwa byinshi kandi ifite patenti.
2. Turashobora gufasha abakiriya kurangiza serivisi imwe ihagarara kuva mubishushanyo kugeza kubicuruzwa.Dufite itsinda ryacu ryo gushushanya rishobora gukora ibicuruzwa byacu kubakiriya bakeneye kandi bikabafasha gukora ibirango byabo.
3. Dufite laboratoire yacu yihariye yo kugerageza no kugerageza, kandi turashobora gufatanya nabakiriya kurangiza ibizamini bitandukanye.